Akibat terdesak, lelaki ancam bakar diri di bank Lubnan

BEIRUT, 29 Rabiulawal 1444H, Rabu – Akibat terdesak memerlukan wang, seorang lelaki Lubnan mengancam untuk membakar diri di dalam cawangan Blom Bank di Sidon, selatan negara semalam.

Menurut agensi Anadolu yang memetik saksi berkata, lelaki terbabit mengugut untuk bertindak demikian selepas pihak bank enggan menyerahkan sebahagian wang deposit jangka panjangnya.

Lelaki dikenali sebagai Wafik Kalo itu didakwa bertindak menutup pintu bank dan menghalang pelanggan lain daripada masuk atau keluar.

Sejurus pasukan keselamatan tiba di tempat kejadian, mereka memujuk Kalo untuk membuka pintu dan tidak bertindak membahayakan diri sendiri.

Menurut bapa Kalo, Mohamed, anaknya pergi ke bank berkenaan bagi mengeluarkan sebahagian wang setelah mengatur temujanji beberapa hari lalu.

“Kami datang hari ini selepas pengarah bank memberitahu kami untuk datang pada hari Isnin mengambil wang. Seminggu yang lalu kami membawa kertas dan X-Ray selepas doktor yang merawat memberitahu bahawa anak Kalo mengalami masalah jantung berlubang dan memerlukan pembedahan dengan kos sebanyak RM23,657.

“Kami mempunyai lima akaun di bank dan kami tidak mahu kesemuanya, kami hanya mahukan perbelanjaan pembedahan. Apabila anak saya meminta haknya, mereka menghalangnya daripada masuk.

“Mereka mahu memberinya sub berdasarkan kadar pertukaran 8,000 Pound Lubnan, kerana mengetahui bahawa semua akaun tidak akan mencukupi untuk menampung pembedahan berdasarkan kadar ini,” kata Mohamed.

Kalo adalah pelanggan terbaharu dalam peningkatan jumlah pendeposit yang marah dan memaksa pemberi pinjaman Lubnan membenarkan akses simpanan yang dikurung bawah kawalan tidak rasmi dikenakan dalam menghadapi krisis kewangan paling teruk dalam sejarah negara itu.

Kalo senasib dengan kebanyakan rakyat Lubnan yang terkurung daripada simpanan mereka oleh sekatan bank yang diperketatkan sejak permulaan kejatuhan kewangan negara pada 2019.

Pemberi pinjaman komersial telah mengharamkan kebanyakan urus niaga mata wang asing, memaksa pendeposit mengeluarkan simpanan mereka dalam kejatuhan Pound Lubnan, yang telah kehilangan lebih 95 peratus nilainya berbanding dolar di pasaran gelap.

Bank-bank Lubnan ditutup selama seminggu selepas beberapa siri rompakan pada 16 September.

Sejak itu, mereka telah membuka semula transaksi berkaitan perniagaan mengikut sistem janjitemu dan dalam keadaan keselamatan yang ketat. Sementara itu, individu boleh menggunakan ATM bagi menjalankan operasi tunai.

Lubnan telah menyaksikan krisis ekonomi yang tidak pernah berlaku sebelum ini sejak 2019. Nilai mata wang tempatan telah jatuh dan terdapat kekurangan barangan asas yang teruk, termasuk bahan api dan ubat. – Agensi


Lebih 100 pendatang ditahan di sempadan Malaysia – Thailand

TUMPAT, 26 Safar 1442H, Rabu – Lebih 100 pendatang tanpa izin temasuk tekong darat ditahan dalam tempoh beberapa bulan sepanjang Perintah Kawalan Pergerakan Pemulihan (PKPP) dilaksanakan, di sepanjang sempadan Malaysia-Thailand, berdekatan daerah Tumpat.

Ketua Polis Daerah Tumpat Supt Ab Rashid Mat Daud berkata kesemua pendatang tanpa izin itu dibawa masuk ke negara ini melalui lorong-lorong tikus dan pangkalan haram yang terdapat di daerah berkenaan.

“Dengan tangkapan ini pihak kami tidak menafikan ada warga tempatan menjadi tekong darat atau tali barut yang membawa masuk warga asing ini,” katanya kepada pemberita ketika menghadiri Op Bersepadu COVID-19 di sekitar daerah Tumpat, di sini, hari ini.

Op Bersepadu itu melibatkan kerjasama daripada Jabatan Penerangan, Jabatan Kesihatan dan Majlis Daerah Tumpat dengan memberi tumpuan terhadap pematuhan prosedur operasi standard (SOP) yang ditetapkan kerajaan.

Ab Rashid berkata pihaknya memandang serius kegiatan penyeludupan pendatang tanpa izin ke negara ini terutamanya ketika negara dalam usaha membendung penularan wabak COVID-19.

“Mereka (warga tempatan) akan dibawa ke muka pengadilan sekiranya terlibat dengan kegiatan ini sama ada secara langsung atau tidak langsung,” tambahnya.

Sementara itu, beliau berkata pihaknya telah mengeluarkan 70 kompaun kepada mereka yang tidak mematuhi SOP antaranya tidak memakai pelitup muka semasa berada di tempat awam yang sesak. – Bernama


Tikus salai dari Vietnam diseludup masuk ke Pulau Pinang

GEORGE TOWN, 27 Syawal 1444H, Khamis – Jabatan Perkhidmatan Kuarantin dan Pemeriksaan Malaysia (MAQIS) menggagalkan cubaan menyeludup 10kg tikus salai dari Vietnam ke negara ini, semalam.

Pengarah MAQIS Pulau Pinang, Muhammad Ikram Abd Talib berkata, tikus salai bernilai RM1,000 itu dibawa masuk tanpa permit import yang sah semasa pemeriksaan di Lapangan Terbang Antarabangsa Pulau Pinang (PIA) di sini.

Katanya, rampasan itu adalah hasil kerjasama Jabatan Kastam.

“Barang-barang itu dikesan dengan bantuan mesin pengimbas Jabatan Kastam dan semakan seterusnya oleh pegawai MAQIS di PIA.

“Kami menemui barang-barang itu di dalam bagasi seorang penumpang yang tiba dari Vietnam,” katanya.

Kes disiasat mengikut Seksyen 11(1) Akta Perkhidmatan Kuarantin dan Pemeriksaan 2011 (Akta 728).

Muhammad Ikram berkata, MAQIS negeri sentiasa mengambil langkah serius dengan agensi penguatkuasa di sempadan dalam isu membabitkan keselamatan makanan, kawalan penyakit dan risiko kemasukan serangga perosak yang boleh mengancam sektor pertanian negara.

“Seperti yang kita tahu, tikus boleh menyebabkan penyakit berjangkit secara langsung dan tidak langsung.

“Tindakan penguatkuasaan undang-undang akan terus diperkukuh bagi memastikan kawalan penyakit haiwan dan keselamatan makanan terpelihara,” katanya.


Khaled Nordin fokus dekati anak muda IPT supaya sokong UMNO

BANGI, 4 Ramadan 1444H, Ahad –  Naib Presiden UMNO, Datuk Seri Mohamed Khaled Nordin mengakui bertanggungjawab besar dalam memulihkan defisit kepercayaan pengundi muda dan Undi18 terhadap parti itu.

Bukan hanya berperanan sebagai pemimpin tertinggi UMNO, Mohamed Khaled berkata, jawatannya dalam Kementerian Pendidikan Tinggi (KPT) juga menyebabkan beliau tidak akan lepas tangan untuk menarik undi orang muda.

Sebagai menteri di KPT, beliau akan terus menekankan anak muda, khususnya di institusi pengajian tinggi (IPT) bahawa sangat kritikal untuk mereka mengambil tahu mengenai politik.

“Ini tidak terhad kepada mengetahui pemimpin atau parti politik atau sekadar mengikut-ikut sahaja laungan di luar sana.

“Mereka mesti menjadi golongan pintar, matang dan menilai secara objektif serta adil segala dasar dilaksanakan negara dan alternatif dikemukakan pembangkang,” katanya dalam wawancara bersama Berita Harian (BH), hari ini.

Mohamed Khaled berkata, anak muda mesti mula belajar menilai dasar dan pelan pemerintah serta pembangkang kepada negara, dengan melihat fakta, prestasi, termasuk potensi sesuatu dasar.

Katanya, zaman ‘menurut’ sahaja trend semasa dalam mengundi atau menolak parti politik kini sudah berakhir, apatah lagi jika ia hanya bersandarkan sentimen agama, bangsa dan prejudis.

“Jadi, antara fokus saya adalah memastikan Kementerian Pendidikan Tinggi mempunyai dasar dan pendekatan terbaik supaya anak muda di IPT dapat melihat UMNO sebagai parti berupaya menawarkan kepemimpinan serta agenda masa depan cerah untuk mereka.

“Saya percaya, mana-mana parti berupaya menangkap imaginasi anak muda berhubung masa depan dan kemaslahatan mereka akan berpeluang menarik keyakinan serta sokongan mereka,” katanya.


Menteri Agama ucap tahniah pada penerbit Mat Kilau, kagum kutipan lebih RM20 juta

BANGI, 30 Zulkaedah 1443H, Khamis – Menteri di Jabatan Perdana Menteri (Hal Ehwal Agama), Datuk Idris Ahmad menyifatkan filem epik Mat Kilau yang menjadi fenomena ketika ini berjaya membangkitkan semangat jati diri Islam.

Bangga dan kagum dengan sambutan filem terbitan Studio Kembara itu, beliau berkata, unsur nasihat serta ikatan ukhwah yang kuat dirangkum di dalam Mat Kilau membawa mesej dakwah kepada masyarakat.

Justeru, Idris berkata, filem yang beraspirasikan tokoh pahlawan negara itu boleh menjadi contoh kepada industri perfileman negara.

“Ia juga menjadi amal jariah kepada penerbit, pengarah filem, pelakon serta krew produksi dan seluruh yang terlibat.

“Filem Mat Kilau adalah hasil kerja dan usaha gigih mereka bersama. Lebih RM20 juta dalam tempoh seminggu,” katanya dalam kenyataan di Facebooknya, hari ini.

Terdahulu, Idris memaklumkan mengundang pasukan Studio Kembara dan penerbit Mat Kilau, Abdul Rahman Mat Dali ke pejabatnya di Putrajaya, hari ini.

“Saya ingin merakamkan ucapan tahniah dan syabas kepada Tuan Haji Abdul Rahman Mat Dali, Pengarah Urusan Studio Kembara dan seluruh teman-teman selaku penerbit filem Mat Kilau.

“Tahniah juga buat saudara Syamsul Yusof selaku pengarah, seluruh barisan pelakon dan warga produksi filem Mat Kilau,” katanya.

Pada masa sama, beliau turut memaklumkan bahawa Jabatan Perdana Menteri Hal Ehwal Agama akan menganjurkan Majlis Anugerah Media pada Januari tahun depan.

“Jabatan Kemajuan Islam Malaysia (Jakim) telah diberikan amanah untuk menjadi sekretariat anugerah ini. Anugerah yang akan mengiktiraf karya-karya kreatif berunsurkan Islam.

“Teruskan berkarya. Saya sentiasa doakan perjuangan kalian semua. Siiru ‘ala barakatillah,” katanya.


Mohamaddin, jangan menang bersorak kampung tergadai

BANGI, 3 Safar 1442H, Isnin – Presiden gerakan Islam Ikatan Muslimin Malaysia (ISMA), Haji Aminuddin Yahaya kesal dengan dakwaan pemimpin Parti Warisan Sabah (Warisan), Datuk Mohamaddin Ketapi kononnya pencerobohan Lahad Datu tahun 2013 hanya satu sandiwara.

Beliau kesal apabila seorang bekas Menteri Pelancongan sanggup mengungkapkan kata-kata sebegitu, ibarat satu penghinaan.

“Dalam sebuah ucapan yang tular dan dilaporkan dalam berita, beliau menganggap anggota-anggota keselamatan sebenarnya bukan ‘berperang’ dengan pengganas sebaliknya hanya ‘berperang’ dengan ayam dan anjing dalam peristiwa berdarah pencerobohan Lahad Datu 2013 dulu.

“Lebih menyedihkan lagi, apabila beliau berkata begitu ketika berucap, kedengaran hadirin yang hadir bersorak dan bergelak ketawa pula. Ini bukan sahaja menyedihkan, tetapi saya anggap sebagai satu perkara yang perlu dirisaukan kerana ada yang bersetuju dan menyokong kenyataan itu dengan penuh bersemangat.

“Inilah yang kita panggil sebagai para ‘pentaksub’ yang sentiasa bersorak pada apa jua yang diperkatakan oleh pemimpin mereka,” katanya dalam satu kenyataan hari ini.

Pada masa sama, Haji Aminuddin yakin anggota-anggota keselamatan akan tersinggung dengan dakwaan Mohamaddin itu terutamanya yang pernah terbabit dalam operasi berkenaan.

Katanya, yang pasti paling tersinggung adalah keluarga anggota-anggota keselamatan yang telah terkorban dalam perjuangan mempertahankan Lahad Datu daripada penceroboh itu.

“Saya pasti, warga Sabah turut tersinggung akan kata-kata nista bekas menteri Pakatan Harapan (PH) itu kerana perjuangan mempertahankan Sabah daripada ancaman luar diperlekehkan.

“Lebih-lebih lagi ketika sekarang, ancaman dari pihak luar terhadap Sabah semakin kian terasa terutamanya isu pertikaian Laut China Selatan dan isu tuntutan Filipina ke atas wilayah Sabah.

“Sebab itulah saya katakan dalam ucapan Hari Malaysia saya baru-baru ini, agar rakyat Sabah memilih mereka yang benar-benar patriotik, cintakan negara dan paling penting yang mempunyai kesedaran bahawa kedaulatan Sabah perlu dipertahankan dari ancaman luar,” katanya.

Pada masa sama, beliau yang juga Pengerusi Pertubuhan-Pertubuhan Pembela Islam (PEMBELA) menegaskan semua pihak seharusnya cakna dan bersatu dalam isu yang membabitkan kedaulatan negara.

“Bayangkan, apa implikasinya jika pemimpin kawasan anda yang berjaya naik sebagai wakil rakyat, tidak kira kerajaan mahupun pembangkang, tidak peduli pun mengenai keselamatan dan kedaulatan negeri dan negara. Lebih teruk lagi, jika kita tidak cakna, mungkin akan ada yang menjadi tali barut pula.

“Sepatutnya semua pihak bersatu padu dalam agenda dan isu yang melibatkan kedaulatan negara, bukannya menjadi bahan dagangan politik murahan kerana musuh di luar sentiasa memerhati. Jangan hanya menang bersorak, negara tergadai,” katanya.

Terdahulu, dalam satu video tular di media sosial, Mohamaddin kononnya mendakwa pencerobohan Lahad Datu tahun 2013 hanya satu sandiwara bahkan seperti memperlekehkan insiden Tanduo.
.
Ia dipercayai ucapan beliau ketika berkempen sebagai calon Dewan Undangan Negeri (DUN) Segama dalam Pilihan Raya Negeri (PRN) Sabah.

Beliau dikatakan menganggap anggota-anggota keselamatan sebenarnya bukan ‘berperang’ dengan pengganas sebaliknya hanya ‘berperang’ dengan ayam dan anjing.


Guru didakwa keluar kata-kata tak wajar ditempatkan di JPN Selangor

KUALA LUMPUR, 30 Ramadan 1442H, Rabu  – Guru Sekolah Menengah Kebangsaan Puncak Alam (SMKPA), Selangor yang didakwa seorang murid mengeluarkan kata-kata tidak wajar ketika sesi pengajaran dan pembelajaran, kini ditempatkan di Jabatan Pendidikan Negeri (JPN) Selangor sehingga siasatan kes itu selesai.

Kementerian Pendidikan (KPM) dalam kenyataan menyebut, tindakan seterusnya bergantung kepada hasil siasatan kes berkenaan selepas laporan polis dibuat murid terbabit pada 24 April lepas.

Kementerian itu juga meneliti secara terperinci perkara yang tular mengenai komen didakwa dibuat pengetua SMKPA terhadap murid berkenaan melalui laman Facebook.

“KPM mengesahkan satu laporan polis dibuat pengetua berkenaan di Balai Polis Kuala Selangor yang menafikan beliau memuat naik komen berkenaan dan mengesyaki akaun Facebook miliknya telah digodam,” menurut kenyataan itu.

Menerusi kenyataan itu juga, KPM menjelaskan Surat Pemberitahuan Ketidakhadiran ke Sekolah: Amaran Pertama yang diterima murid berkenaan secara umumnya dikeluarkan bagi memastikan ibu bapa atau penjaga dan pihak sekolah mengetahui dan cakna mengenai kehadiran serta keberadaan murid semasa sesi persekolahan.

Menurut KPM, pemantauan kehadiran murid ke sekolah dilaksanakan melalui Sistem Sahsiah Diri Murid (SSDM).

Kenyataan itu menyebut surat pemberitahuan dikeluarkan sekiranya murid tidak hadir ke sekolah selama tiga hari berturut-turut atau 10 hari tidak berturut-turut tanpa mengemukakan sebab secara bertulis kepada pihak sekolah dan guru.

“Selain itu, tindakan ini juga membolehkan KPM memantau kemungkinan berlaku keciciran dalam kalangan murid dan mengambil tindakan intervensi sewajarnya,” menurut kenyataan itu.

KPM memaklumkan bagi tempoh 16 hingga 30 April lepas, sekolah itu mengeluarkan enam Surat Pemberitahuan Ketidakhadiran ke Sekolah: Amaran Pertama kepada ibu bapa atau penjaga apabila anak mereka tidak hadir ke sekolah tanpa sebab.

Kenyataan itu menyebut, kementerian sentiasa mengutamakan aspek keselamatan dan kebajikan murid serta seluruh warga sekolah.

Baru-baru ini, tular di media sosial mengenai seorang pelajar perempuan yang mendakwa guru sekolahnya membuat jenaka berhubung isu rogol. -Bernama


Isu audio: Elak difitnah, ISMA nasihat Zahid, Anwar buat lapor polis

Oleh Fazleen Safina

BANGI, 30 Syaaban 1442H, Isnin – Kenyataan Ketua Polis Negara yang menasihatkan Presiden UMNO, Datuk Seri Dr Ahmad Zahid Hamidi dan Presiden PKR, Datuk Seri Anwar Ibrahim supaya membuat laporan polis berhubung rakaman perbualan audio yang didakwa mirip mereka adalah wajar.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, perkara berkenaan penting bagi membersihkan nama kedua-dua ahli politik itu sekiranya mereka difitnah.

“Perkara itu juga bagi menenangkan hati ahli-ahli UMNO dan pemerhati politik yang lain,” katanya seperti dihubungi Ismaweb.net, hari ini.

Terdahulu, polis menasihatkan Ahmad Zahidi dan Anwar membuat laporan polis berhubung rakaman perbualan audio telefon yang didakwa mirip mereka yang tular di media sosial.

Ketua Polis Negara, Tan Sri Abdul Hamid Bador berkata, setakat ini pihaknya belum menerima laporan daripada kedua-dua individu berkenaan selain siasatan akan dilakukan sekiranya perkara tersebut mengganggu-gugat keamanan orang ramai.

“Setakat ini saya tidak dimaklumkan lagi, laporan belum dibuat lagi. Kita tunggulah, kalau betul beliau (Ahmad Zahid dan Anwar) difitnah, demi kebaikan, buatlah laporan.

“Kita lihat daripada tempoh reaksi orang ramai terhadap audio tersebut. Sampai satu tahap ia menimbulkan kebimbangan dan kegusaran semua, kita akan jalankan siasatan,” katanya.

Mengulas lanjut, Ustaz Muhammad Fauzi mendakwa, Anwar seperti cuba menormalisasikan jajaran UMNO dan PKR dengan menggambarkan bahawa tiada sebarang isu yang perlu digusarkan kerana audio berkenaan bukan suatu jenayah.

“Ini dilihat sebagai harapan sebenar Anwar pada UMNO,” dakwanya.

Pada masa sama, beliau berkata, UMNO mempunyai banyak cara untuk kembali berkuasa dan tidak perlu bergantung kepada Anwar.

Bahkan, katanya, sekiranya jajaran baharu antara UMNO dan PKR berlaku, UMNO adalah parti paling rugi.

Hal ini kerana, katanya lagi, PKR dan DAP adalah parti dominan dalam jajaran berkenaan.

“Adalah lebih baik pimpinan UMNO melakukan congak dengan betul dan mengambil pandangan akar umbi sebaiknya.

“Takut yang dikejar tak dapat, yang dikendong berciciran,” katanya.


Masjidil Haram dibuka semula untuk jemaah umrah

JEDDAH, 16 Safar 1442H, Ahad – Setelah lebih enam bulan ditutup akibat COVID-19, Masjidil Haram kembali dibuka kepada jemaah bagi menunaikan umrah.

Lebih 1.8 bilion umat Islam seluruh dunia berkongsi kegembiraan selepas Masjidil Haram dibuka semula jam 6 pagi Ahad.

Jemaah yang dibenarkan masuk perlulah membuat permohonan melalui aplikasi I’tamarna yang disediakan oleh Kementerian Haji dan Umrah Arab Saudi.

Negara itu mengambil langkah drastik bagi memerangi pandemik COVID-19 dengan menangguhkan ibadat solat dan umrah di masjid pada pertengahan Mac lalu.

Kerajaan turut menghentikan penerbangan antarabangsa dan menutup lapangan terbang bagi mengurangkan penularan wabak.

Kementerian Haji dan Umrah Arab Saudi telah menetapkan lima lokasi antaranya Al-Gaza, Ajyad dan Al-Shasha, di mana para jemaah akan bertemu dan berkumpul dengan pekerja kesihatan untuk menaiki bas ke Masjidil Haram.

Selain itu, kamera termal akan diletakkan di pintu masuk dan ruang dalam Masjidil haram bagi memantau suhu badan serta mengeluarkan amaran sekiranya perlu.

Ketua Umum Hal Ehwal Dua Masjid Suci bekerjasama dengan pihak berkuasa bagi melakukan persiapan menerima para jemaah dengan langkah berjaga-jaga dan kawalan ketat.

Kira-kira 1,000 petugas telah dilatih bagi pemantauan sepanjang proses ibadat umrah di Masjidil Haram.

Masjid akan dibersihkan 10 kali sehari selepas kehadiran setiap kumpulan. Operasi pembersihan secara teliti turut dilakukan di permaidani dan tandas.

Sistem penghawa dingin jua dilengkapi dengan teknologi pembersihan ultraviolet, sementara para pekerja turut akan membersihkan penapis udara sebanyak sembilan kali sehari dalam tiga tahap berbeza.

Pada masa sama, Presiden juga melancarkan beberapa inisiatif termasuk ‘Kammamat’ (pelitup muka) bagi memastikan keselamatan jemaah. -Agensi


Naratif dakwa Adib tak dibunuh salah, tidak adil pada keluarga

BANGI, 23 Zulkaedah 1441H, Rabu – Usaha menuntut keadilan di atas kematian anggota bomba, Allahyarham Muhammad Adib Mohd Kassim mesti diteruskan meskipun menemui jalan sukar serta memakan tempoh masa yang lama.

Justeru, Pengasas Gabungan Peguam Malaysia (MLC), Lukman Sheriff Alias berharap pihak polis tanpa berputus asa akan menangkap pembunuh Muhammad Adib.

“Saya boleh faham kesukaran mencari pembunuh kes Adib. Untuk mencari pembunuh dalam rusuhan yang berlaku tahun 2018 sekarang ini bukannya mudah.

“Kesukaran ini saya boleh hargai. Tetapi usaha mencarinya mesti tetap dibuat. Jenayah ini tiada batasan tempoh. Kita usaha mencari keadilan ke atasnya walaupun sukar dan lama,” katanya dalam satu kenyataan.

Beliau menegaskan, walaupun pembunuh Muhammad Adib masih lagi belum ditemui, tidak bermakna tiada kejadian membunuh.

“Tidak menemui saksi terus (direct witness) sekarang tidak bermakna tiada pembunuh. Semua fakta sudah dipertimbangkan dan diputuskan dalam inkues.

“Hujah demi hujah sudah pun dikemukakan dan keputusan dibuat. Segala percanggahan sudah pun dileraikan. Maka dapatan koroner tidak harus dan boleh dipertikaikan kecualilah ada bukti lain.

“Setakat ini tiada yang berlainan dan baharu yang diumumkan. Mana-mana naratif yang menggambarkan dia tidak dibunuh adalah salah, dusta dan tidak adil kepada keluarga mangsa dan orang awam,” tegasnya.

Pada masa sama, beliau turut berharap pihak berkuasa tidak memberi penerangan mengelirukan mengenai kematian anggota bomba itu.

“Tetapi tidak boleh terima jika cuba menggambarkan tiada pembunuhan. Ini terlalu salah. Ada beza tidak dapat cari pembunuh dan tiada pembunuhan. Penerangan perlu jelas dan tidak mengelirukan,” katanya.

Sebelum ini, Ketua Polis Negara, Tan Sri Abdul Hamid Bador menyangkal dakwaan keluarga Allahyarham Muhammad Adib bahawa Polis Diraja Malaysia (PDRM) tidak menghormati dan mengeluarkan kenyataan bercanggah dengan keputusan Mahkamah Koroner.

Katanya, tiada fakta yang terpesong, tidak benar dan menyimpang dalam sidang media yang dibuat pada 10 Julai lalu yang mengatakan tiada seorang pun saksi yang nampak Muhammad Adib dipukul termasuk dua anggota bomba yang berada dekat dengan Allahyarham.

Terdahulu, barisan peguam yang mewakili keluarga Muhammad Adib berkata, tidak adil Abdul Hamid merumuskan tiada keterangan yang dapat mengaitkan pembunuhan anggota bomba itu hanya kerana dua pegawai bomba yang bersama mangsa pada malam kejadian mengatakan mereka tidak nampak apa yang berlaku.

“Dakwaan ini sudah dijawab dalam inkues dan tindakan Abdul Hamid menimbulkan semula perkara ini menunjukkan PDRM tidak meneliti dan tidak faham kronologi kejadian kes ini berdasarkan keterangan dan bukti yang ada.

“Ketika Muhammad Adib ditarik dan diserang, dia berada dalam keadaan separa sedar akibat kecederaan disebabkan hentakan kuat yang mematahkan tulang rusuknya dan adalah mustahil untuk arwah mempertahankan dirinya ketika beliau ditarik dan diserang sekali gus menjelaskan mengapa tiada sebarang kesan kecederaan mempertahankan diri pada tubuhnya,” katanya.

Muhammad Adib, 24, yang bertugas sebagai anggota bantuan kecemasan Jabatan Bomba dan Penyelamat Subang Jaya, parah dalam rusuhan di Kuil Sri Maha Mariamman, USJ 25, Subang Jaya pada 27 November 2018.

Beliau bagaimanapun meninggal dunia di Institut Jantung Negara (IJN) selepas 21 hari menerima rawatan.

Pada 27 September tahun lalu, Mahkamah Koroner Shah Alam memutuskan kematian Muhammad Adib adalah akibat perbuatan jenayah yang dilakukan lebih dua atau tiga individu tidak diketahui.


Musuh UMNO elak berdepan kuasa rakyat jika PRU15 tahun ini

BANGI, 4 Rabiulawal 1444H, Sabtu – Pilihan Raya Umum ke-15 (PRU15) penting untuk diadakan tahun ini bagi memastikan kerajaan yang lebih stabil, kukuh dan efisien dibentuk bagi membantu rakyat keseluruhannya.

Presiden UMNO, Datuk Seri Dr Ahmad Zahid Hamidi mendakwa, segala dakyah, tohmahan dan propaganda musuh parti itu untuk menidakkan pentingnya PRU15 diadakan tahun ini, hanya satu bentuk alasan serta penciptaan persepsi yang berterusan bagi mengelak terpaksa berdepan penentuan kuasa rakyat.

Sedangkan dakwanya, PRU15 penting diadakan bagi memastikan pembentukan sebuah kerajaan yang berdaya untuk membentengi negara daripada impak kemelesetan ekonomi dunia yang diramalkan tahun depan.

“PRU15 amat mustahak memastikan kerajaan Persekutuan yang mentadbir negara tidak berdepan dengan tindakan sabotaj oleh musuh dalam selimut yang sentiasa berkepentingan politik.

“PRU15 amat mustahak untuk memastikan usaha pemulihan ekonomi negara dan kesejahteraan hidup rakyat dapat berjalan dengan lancar dan teratur secepat mungkin,” katanya dalam kenyataan, hari ini.

Ahli Parlimen Bagan Datuk itu berkata, hampir lima tahun sejak PRU14 negara berdepan dengan ketidakstabilan yang meruntuhkan segenap aspek dan kebaikan, maka PRU15 adalah peluang terbaik untuk memulihkannya.

“Perdana Menteri akan mempersembahkan cadangan tarikh pembubaran Parlimen kepada KDYMM Seri Paduka Baginda Yang di-Pertuan Agong selaras dengan Perkara 40(1) Perlembagaan Persekutuan.

“Kini tiba masa jentera UMNO di seluruh pelusuk tanah air bergerak lebih pantas, kemas dan tersusun bagi memenuhi aspirasi rakyat mengembalikan kestabilan, kemakmuran dan kesejahteraan Malaysia,” katanya.

Beliau mendakwa, segala ketetapan yang dibuat UMNO sentiasa meletakkan kepentingan rakyat di hadapan dengan penilaian dan perancangan yang rapi bagi sesebuah tindakan vital seperti PRU15.

“Usah perlu menoleh lagi dan terus mara kerana masa tidak akan menunggu waima seminit mahupun sesaat amat berharga untuk memastikan negara kembali ke landasan yang sebenar.

“Alhamdulillah berkat kemuafakatan, kebersamaan dan perpaduan pimpinan UMNO telah mencapai sebuah kesepakatan yang amat penting demi rakyat, untuk negara dan parti keramat ini,” katanya.


Vaksin sahaja tak cukup kuat lawan varian baharu: Kajian

VIENNA, 22 Zulhijjah 1442H, Ahad – Vaksin COVID-19 sahaja tidak cukup kuat untuk menghentikan kemunculan varian baharu yang lebih berjangkit, malah langkah pencegahan sebelum ini mesti diteruskan bagi mengelak virus daripada merebak, lapor satu kajian baharu.

Kajian dilakukan oleh penyelidik dari Institut Sains dan Teknologi Austria dan diterbitkan dalam Nature Scientific Reports mendapati, bahawa langkah-langkah pencegahan seperti penjarakan sosial dan pemakaian pelitup muka diperlukan bersama dengan vaksinasi untuk mengurangkan ancaman varian baharu yang muncul.

Seperti yang dapat dilihat pada tahun lalu, virus akan terus berubah dan varian baharu muncul.

Tetapi kajian itu mendapati bahawa jika lebih ramai masyarakat mematuhi peraturan sementara dunia terus diberi vaksin, virus akhirnya akan berhenti berubah.

“Kami mendapati bahawa kadar vaksinasi yang cepat mengurangkan kemungkinan kemunculan varian baharu,” kata kajian itu.

Pusat Kawalan dan Pencegahan Penyakit Amerika Syarikat (CDC) baru-baru ini mengeluarkan laporan dalaman yang mendapati bahawa varian Delta jauh lebih mudah ditularkan daripada varian yang lebih lama dan boleh menyebabkan penyakit teruk, satu penemuan yang juga disokong oleh kajian baru.

Laporan itu menambah, ada bukti bahawa mereka yang diberi vaksin sepenuhnya terhadap COVID-19 masih dapat menyebarkan varian Delta semudah individu yang tidak divaksinasi.

Namun, ia menyatakan bahawa vaksin masih efektif untuk melindungi orang dari jangkitan, dimasukkan ke hospital atau berhadapan dengan kematian.

CDC minggu lalu menasihatkan penduduk Amerika untuk memakai pelitup muka di kawasan tertutup, iaitu di kawasan di mana risiko penularan virus tinggi.

Walaupun jangkitan COVID-19 terutama terjadi pada orang yang tidak divaksinasi, agensi kesihatan menganggarkan bahawa 35,000 individu yang divaksin di AS mungkin dijangkiti virus setiap minggu. – Agensi


PRN Johor: Tolak calon, parti bawa ideologi liberal

JOHOR BAHRU, 28 Jamadilakhir 1443H, Isnin – Majlis Belia Negeri Johor (MBNJ) menggesa pengundi Pilihan Raya Negeri (PRN) menolak calon-calon atau parti politik yang membawa ideologi berbentuk ekstrem dan liberal.

Presidennya, Md Salleheen Mohamad berkata, pihaknya menyeru kepada para pengundi terutama golongan belia Johor agar bijak memilih parti yang akan memimpin negeri tersebut.

“Jangan kita pilih parti membawa ideologi liberal yang ekstrem bertapak di negeri Johor. Belia Johor adalah belia yang berakhlak terpuji, taat pada agama, taat kepada raja dan sayang akan negeri ini.

“Kita tidak boleh menyokong parti berlandaskan liberal yang ekstrem, tiada budi bahasa dan bertindak sesuatu di luar batasan,” katanya dalam kenyataan, hari ini.

Katanya, gesaan itu dibuat kerana PRN Johor kali ini dilihat luar biasa serta melibatkan pelbagai parti politik sama ada yang lama mahupun baharu.

Pada masa sama, Md Salleheen menasihatkan agar tidak lupa akan wujudnya golongan pemimpin yang derhaka kepada institusi diraja, minum arak secara terbuka, menyokong budaya seks bebas dan perbuatan songsang lain.

“Pemimpin dan parti seperti itu perlu ditolak untuk terus berada di bumi Johor.

“Kita perlu sentiasa mempunyai akhlak yang terpuji dan tidak melanggar sebarang batas yang ditetapkan agama,” katanya.


Isu dana RM600 bilion: SPRM buka kertas siasatan

PUTRAJAYA, 12 Jamadilawal 1444H, Rabu – Suruhanjaya Pencegahan Rasuah Malaysia (SPRM) telah membuka kertas siasatan berhubung isu dana RM600 bilion yang didakwa diseleweng kerajaan terdahulu.

Ketua Pesuruhjaya SPRM, Tan Sri Azam Baki, ketika dihubungi Bernama, mengesahkan perkara itu namun tidak mendedahkan butiran lanjut berhubung siasatan yang sedang dilaksanakan agensi berkenaan.

“Ya, SPRM ada membuka kertas siasatan berhubung isu ini,” katanya ringkas.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 pernah dibangkitkan oleh bekas Ketua Menteri Melaka Adly Zahari pada 15 November lepas.

Semalam, Perdana Menteri Datuk Seri Anwar Ibrahim berkata, beliau menyerahkan sepenuhnya kepada agensi berkaitan untuk menyiasat isu dana RM600 bilion yang didakwa diseleweng kerajaan terdahulu.

Menurut Anwar, Kementerian Kewangan telah memaklumkan beberapa pelanggaran melibatkan isu itu.

Bekas Perdana Menteri, Tan Sri Muhyiddin Yassin pula dilapor berkata, beliau tidak takut disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini. – Bernama


Pegawai Palestin beri amaran Gaza berdepan bencana akibat COVID-19

GAZA (Palestin), 26 Jamadilakhir 1443H, Sabtu – Seorang pegawai kesihatan Palestin pada Jumaat berkata Semenanjung Gaza sedang melalui situasi “sukar dan bencana” berikutan penularan pantas varian Omicron COVID-19, lapor Agensi Berita Xinhua.

“Keluk jangkitan meningkat pada kadar yang pantas berbanding sebelum ini,” kata penasihat kepada menteri kesihatan Palestin Fathi Abu Warda kepada pemberita di Gaza.

Menurut beliau, 95 pesakit dimasukkan ke hospital dengan 63 daripadanya dalam keadaan kritikal di unit rawatan rapi, dan penggunaan katil mencecah 56 peratus.

Abu Warda menyeru setiap warganegara yang dijangkiti COVID-19 atau mempunyai simptom berkaitan supaya segera ke hospital, dengan menyatakan bahawa 48 peratus daripada pesakit yang dimasukkan ke wad di Semenanjung Gaza adalah kes jangkitan Omicron.

Cuaca sejuk semasa yang melanda wilayah Palestin dan kekurangan sumber tenaga di Semenanjung Gaza mengakibatkan bekalan elektrik terputus selama 12 jam setiap hari. Kekurangan alat pemanasan menggalakkan lagi penyebaran virus itu, katanya.

“Setakat ini, hanya 30 peratus daripada populasi di Semenanjung Gaza telah menerima vaksin,” kata Abu Warda, sambil menambah bahawa kementerian kesihatan menggesa orang ramai untuk mengambil suntikan.

Pada Jumaat, Palestin melaporkan lima kematian dan 5,380 kes baharu COVID-19 di Tebing Barat dan Semenanjung Gaza dalam tempoh 24 jam terakhir, menurut laporan harian koronavirus kementerian kesihatan. – Bernama


Kelakar, DAP ingat kerajaan ini mereka punya?

Oleh Siti Fatimah Ishak

BANGI, 7 Safar 1445H, Khamis – “Mengapa ada logo DAP-PH dalam replika kerajaan? Apakah mereka ingat kerajaan kepunyaan parti mereka?

“Masih tidak boleh bezakan antara pemimpin parti dengan negarawan bila dah jadi menteri. Cukuplah dengan logo Malaysia Madani. Itu pun tak sesuai.”

Demikian sindir Prof Dr Mohd Ridhuan Tee Abdullah mengulas mengenai gambar majlis sumbangan cek kepada beberapa sekolah di Perak yang mencetuskan kritikan selepas lambang DAP dan PH dipaparkan bersama jata negara pada replika cek berkenaan.

Difahamkan, Menteri Pembangunan Kerajaan Tempatan, Nga Kor Ming turut berada pada majlis penyerahan sumbangan di beberapa Sekolah Jenis Kebangsaan Cina (SJKC) dan Sekolah Menengah Kebangsaan (SMK) itu.

Ridhuan Tee berkata, duit sumbangan yang disalurkan adalah duit kerajaan, bukannya parti.

Justeru, tindakan itu menampakkan parti ultra kiasu terlalu terdesak sehingga sanggup meletakkan logo parti dalam cek kerajaan.

Lebih dikesali, duit kerajaan ini juga dibantu kepada sekolah-sekolah yang sudah kukuh kedudukan kewangan mereka.

“Bantuan ke atas sekolah jenis kebangsaan ini pun tidak berperlembagaan. Malangnya kerajaan terus membantu.

“Seperti yangg saya sarankan dahulu, buatlah audit kedudukan kewangan sekolah yang dibantu itu. Kalau benar-benar miskin, barulah bantu. Ini tidak, sekolah yang dah kaya, terus dibantu.

“Sekolah agama, sekolah agama rakyat dah tahfiz swasta, yang hidup segan mati tidak pula dibantu,” katanya.

Terdahulu, Ketua Pemuda UMNO, Dr Muhamad Akmal Saleh juga mendesak penjelasan Nga Kor Ming berhubung isu ini termasuk mempersoalkan kaitan penggunaan logo DAP dan PH pada replika cek berkenaan.

“Kami mahukan penjelasan dari YB Menteri Nga Kor Ming. Adakah sumbangan ini dari pihak kerajaan?

“Dan jika dari pihak kerajaan, apakah kaitan logo DAP berada di ‘mock up cheque’ sumbangan tersebut? Jangan jadi bodoh bila dah menjadi menteri,” katanya.

Senada dengan desakan Ketua Pemuda UMNO, Ridhuan Tee berkata, selaku menteri yang ‘berpengalaman’, sepatutnya perkara tersebut tidak berlaku.

“Berpuluh tahun BN memerintah dahulu dan PAS memerintah beberapa kerajaan negeri hingga hari ini, amat jarang logo parti digunakan dalam cek kerajaan.

“Mereka tahu membenarkan mana kerja parti, mana kerja kerajaan. Peliknya, DAP ini dia anggap bila memerintah,  kerajaan ini hak mereka,” katanya.


Polis selamatkan warga Palestin diculik, 18 ditahan

KUALA LUMPUR, 8 Rabiulawal 1444H, Rabu – Polis menyelamatkan seorang lelaki warga Palestin, sehari selepas diculik oleh individu yang menaiki sebuah kenderaan pelbagai guna (MPV) Toyota Vellfire di Jalan Yap Kwan Seng, di sini pada 29 Sept lepas.

Ketua Polis Kuala Lumpur Datuk Azmi Abu Kassim berkata mangsa yang berusia 31 tahun diselamatkan selepas pihaknya menahan 18 individu dalam operasi berasingan di Kuala Langat, Ampang, Beranang di Selangor dan Melaka bermula 29 Sept hingga semalam.

“Kesemua 18 individu yang ditahan berusia antara 21 hingga 42 tahun disyaki berperanan menculik dan menyembunyikan mangsa.

“Siasatan mendapati mangsa masuk ke negara ini pada 21 Sept lepas sebagai pelancong dan dipercayai tinggal di Eropah,” katanya kepada pemberita pada majlis pelupusan barang kes dadah di Ibu Pejabat Polis Kontinjen Kuala Lumpur di sini hari ini.

Azmi berkata siasatan masih diteruskan bagi mengenal pasti motif penculikan dan tidak menolak kemungkinan mangsa merupakan ahli perniagaan.

Beliau berkata pemeriksaan mendapati tujuh individu yang ditahan mempunyai rekod jenayah melibatkan kes penipuan dan empat daripadanya positif dadah jenis syabu.

Menurutnya kesemua individu yang ditahan kini direman sehingga 18 Okt dan kes disiasat mengikut Seksyen 3(1) Akta Penculikan 1961.

Terdahulu, Azmi pada sidang media tersebut berkata dadah jenis syabu antara dadah yang merekodkan rampasan serta tangkapan tertinggi di Kuala Lumpur menerusi statistik dicatatkan dari 2005 hingga 2021 dianggarkan bernilai RM10.85 juta.

Selain itu, beliau berkata pelupusan dadah turut melibatkan antaranya dadah jenis methapatamine, kanabis, air ketum dan ketamin membabitkan 2,894 kertas siasatan.

“Anggaran berat keseluruhan dadah yang dilupuskan adalah 224,638 gram dan 139,295 mililiter serta dianggarkan bernilai RM16.89 juta,” katanya. – Bernama


Menteri Israel ugut Hamas serahkan kembali tentera ditawan

TEL AVIV, 11 Zulkaedah 1442H, Selasa – Menteri Pertahanan Israel, Benny Gantz mengancam bahawa Semenanjung Gaza yang dikepung, kawasan kecil yang menjadi tempat tinggal lebih dua juta penduduk Palestin, tidak akan dipulihkan dari segi ekonomi dan kestabilan keselamatan selagi penduduk Israel yang ditawan tidak dikembalikan, lapor AP.

Gantz merujuk kepada tentera negara haram yang ditawan oleh pihak pejuang Palestin dalam serangan pada tahun 2014 terhadap Gaza.

Kerajaan pengganas Israel percaya bahawa tentera itu sudah mati dan mahu jenazah mereka dikembalikan.

Walaupun demikian, pihak pejuang Palestin tidak mendedahkan perincian mengenai keadaan tahanan, tetapi telah mengisyaratkan beberapa kali bahawa mereka mungkin masih hidup.

Pada hari Isnin, Ketua Pergerakan Perjuangan Islam Palestin (Hamas) di Gaza, Yahya Sinwar mengatakan, bahawa pertemuan dengan wakil proses damai Pertubuhan Bangsa-Bangsa Bersatu (PBB), Tor Wennesland tidak menunjukkan bahawa ada niat untuk menyelesaikan krisis kemanusiaan di Semenanjung Gaza.

Israel, kata Sinwar, memeras ugut Hamas untuk menyerahkan tawanan sebagai pertukaran untuk pengepungan tersebut.

Dia menegaskan bahawa desakan itu tidak akan berjaya. – Agensi


Penduduk berarak tuntut Israel bebaskan tahanan Palestin

RAMALLAH, 14 Safar 1444H, Ahad – Ratusan penduduk Palestin berhimpun di tengah bandar Ramallah,Tebing Barat menuntut rejim haram Israel membebaskan tahanan dalam penjara negara haram Israel.

Nasser Abu Hmeid – antara tahanan yang sedang kritikal bertarung nyawa akibat tidak mendapat rawatan perubatan yang sebaiknya.

Peserta himpunan berarak mengibarkan bendera dan kain sepanduk menggesa Nasser dibebaskan segera berikutan keadaan kesihatan semakin yang semakin merosot.

Nasser dari Kem Pelarian Amari di Ramallah kini dalam keadaan koma selepas mengalami radang paru-paru disebabkan bakteria dan kini ditempatkan di klinik Penjara Ramla, Israel.

Bulan lalu, Suruhanjaya Bekas Banduan dan Pertubuhan Pembebasan Palestin (PLO) berkata, ketumbuhan yang dikesan di bahagian kepala lelaki berusia 48 tahun itu adalah akibat kegagalan pihak penjara gagal menguruskan keadaan kesihatan di peringkat awal.

Nasser sepatutnya menjalani imbasan CT scan di bahagian kepala dan di perut serta biopsi sekali lagi berikutan keadaan yang semakin kritikal.

Keluarganya turut merayu kepada semua pihak mengambil berat dan tindakan segera bagi memastikan pembebasan Nasser.

Sementara itu, Suruhanjaya Palestin dan Bekas Tahanan juga mengggesa semua kumpulan Hak Asasi Manusia dan institusi antarabangsa memberi tekanan kepada negara haram, Israel supaya membebaskan segera Nasser.

Nasser ditahan di penjara sejak 2002 dan menjalani hukuman penjara seumur hidup selepas didakwa terlibat dengan aktiviti pembebasan tanah air. – Agensi


Muhasabah sekampit beras

MALAYSIA sekali lagi berdepan dengan cabaran membekalkan sumber makanan kepada rakyatnya, kali ini dengan isu beras. Stok beras tempatan yang tidak mencukupi ditambah lagi dengan kenaikan harga beras di pasaran telah menjadi beban kepada rakyat memandangkan beras merupakan makanan ruji. Soal keterjaminan makanan adalah berkenaan kemampuan nasional untuk berdikari dalam membekalkan nutrisi utama rakyat melalui penghasilan sumber makanan yang pelbagai.

Khalifah Umar al-Khattab telah meninggalkan teladan yang baik dalam isu keterjaminan makanan. Sikap beliau yang begitu mengambilkan berat dalam memastikan makanan rakyatnya mencukupi dapat dilihat melalui usaha yang menyeluruh bermula dari penyeliaan sumber daya bumi seperti tanah dan air, usaha penghasilan makanan (pertanian, perladangan dan perikanan) dan sistem ekonomi, sehinggalah kepada mendidik sikap kepenggunaan rakyatnya terhadap hasil bumi.

Tanggungjawab Kerajaan
Menyediakan akses makanan asas kepada rakyat keseluruhannya adalah amanah yang begitu besar bagi kerajaan kerana makanan adalah keperluan asas bagi kelangsungan hidup manusia. Kita mengikuti bahas permasalahan keterjaminan makanan dan menilai sikap sebenar kerajaan berhubung perkara ini. Terdapat teguran dan saranan yang perlu dilontarkan di sini. Keutamaan dalam menghasilkan makanan adalah bagi memenuhi keperluan asas kehidupan rakyat, kemudian barulah untuk keuntungan ekonomi.

Kerajaan juga mestilah memberikan penumpuan kepada golongan yang mengusahakan makanan mentah seperti petani, peladang, penternak serta nelayan. Dari sudut kekuatan nasional, keutamaan profesion ini seperti tentera yang menjaga keamanan negara, sedangkan golongan ini berusaha keras menghasilkan makanan yang menjadi jalan untuk memelihara nyawa setiap manusia. Justeru golongan ini perlu dibela dan diangkat kedudukannya sesuai dengan jasa kepada negara.

Guna Tanah
Aspek guna tanah merupakan syarat utama bagi meningkatkan keterjaminan makanan negara. Mengeluarkan potensi tanah bagi menghasilkan makanan memerlukan konsesi antara pentadbiran kerajaan pusat dan negeri. Guna tanah bagi tujuan meningkatkan penghasilan makanan perlu disokong dengan pelbagai insentif kepada negeri dan juga petani yang ingin mengekalkan tanaman padi. Bagi tanah terbiar atau yang tidak diusahakan, kerajaan berperanan untuk mengambil alih pemilikan bagi diusahakan untuk penanaman sumber karbohidrat yang bersesuaian.

Inisiatif ini memerlukan penelitian semula terhadap akta tanah sedia ada. Pendekatan mengambil alih tanah yang tidak diusahakan pernah dilakukan oleh khalifah Umar al-Khattab apabila beliau menarik pemilikan tanah al Aqiq dari Bilal bin Harith yang tidak diusahakan seperti yang dijanjikan kepada Rasulullah SAW dan kemudiannya mengagihkan tanah tersebut kepada kaum yang mampu mengusahakannya.

Dasar Kepelbagaian Makanan
Faktor globalisasi telah mengubah banyak cara hidup masyarakat, termasuklah dalam hal pemakanan. Sekali lagi, kerajaan perlulah mendepani perubahan budaya pemakanan masyarakat dengan bijaksana. Menggalakkan lebih banyak rantaian jenama makanan segera memasuki pasaran tempatan tentu sahaja tidak menyelesaikan masalah ini.

Dasar Kepelbagaian Makanan adalah satu usaha proaktif yang wajar dimulakan bagi mengatasi kebergantung sumber nutirisi terhadap jenis makanan tertentu. Ini kerana kemampuan untuk mendapatkan bekalan makanan mestilah sesuai dengan jenis makanan yang boleh dihasilkan berdasarkan kesesuaian guna tanah negara. Contohnya, tanaman padi sesuai di tanam di tanah liat bermakna bekalan karbohidrat dari padi akan terhad dengan terbatasnya kawasan tanah liat. Oleh itu kita perlu meneroka sumber karbohidrat yang lain yang boleh ditanam di kawasan selain tanah liat. Negara kita memiliki kawasan tanah gambut yang luas, manakala tanaman yg sesuai di tanah gambut adalah berbentuk ubi-ubian.

Dasar kerajaan perlu membantu penyelidikan dan pembudayaan supaya rakyat boleh mengubah kebergantungan sumber karbohidrat daripada nasi kepada ubi-ubian. Penyelidikan juga bertujuan untuk mempelbagaikan menu karbohidrat dari sumber baharu agar lebih menarik dan bernilai komersial. Sebelum ini kerajaan pernah menggalakkan budaya minum air kelapa muda bagi menambah nilai kelapa yang asalnya banyak bertumpu kepada penghasilan santan untuk masakan. Pendekatan yang sama boleh dilakukan untuk mempelbagaikan menu karbohidrat dari ubi-ubian samada menggunakan resipi tradisional mahupun moden.

Falsafah Keterjaminan Makanan
Terdapat tiga falsafah keterjaminan makanan daripada rumusan catatan ini. Pertama, Allah SWT menjadikan makanan sebagai keperluan asas untuk manusia mendapatkan nutrisi dan hidup dengan sihat bagi memenuhi tujuan kehidupannya. Tujuan kehidupan manusia di dunia adalah untuk beribadah serta menjalankan peranan khalifah bagi memakmurkan dunia. Disebabkan itu, kelangsung kehidupan mesti dipertahankan supaya peranan khalifah dapat dilestarikan.

Kedua, kerajaan mestilah menginsafi ancaman keterjaminan makanan yang berlaku dalam negara dan mengambil tanggungjawab untuk menyediakan ekosistem yang diperlukan bagi menyelesaikan masalah ini. Kerajaan juga mestilah mengedarkan keperluan asas (makanan) ini kepada setiap rakyat dengan adil. Ketiga, pengguna bertanggungjawab menguruskan makanannya dengan baik, iaitu dengan mengambil makanan yang mampu dihasilkan negara, mempelbagaikan masakan dari sumber tempatan seperti menggantikan kentang dengan keledek pada fries dan wages kesukaan ramai.

Pengguna hendaklah meninggalkan pembaziran (membuang makanan) serta budaya makan berlebihan (mukbang dan seumpamanya). Cabaran akan semakin sukar di hari-hari mendatang, semoga dengan muhasabah pada sekampit beras dapat meluruskan cara berfikir serta sikap kita terhadap makanan.

Persatuan Penyelidik
Sumber Asli, Pertanian dan Sekitar Malaysia
(SALAM)


Besar kemungkinan ada lagi MP Bersatu sokong Anwar

Oleh Siti Hafidah Abd Ghaffar

BANGI, 25 Rabiulakhir 1445H, Khamis – Tindakan empat ahli Parlimen Bersatu beralih sokongan kepada Perdana Menteri, Datuk Seri Anwar Ibrahim menampakkan parti itu berada dalam keadaan genting pada masa ini.

Terdahulu, Ahli Parlimen Jeli, Zahari Kechik mengisytiharkan sokongan kepada Perdana Menteri, Datuk Seri Anwar Ibrahim berkuat kuasa pada Rabu.

Pengumuman itu dibuat tidak sampai 24 jam Ahli Parlimen Gua Musang, Mohd Azizi Abu Naim dari Perikatan Nasional (PN) mengambil langkah sedemikian.

Zahari menjelaskan, keputusan itu dibuat selepas meneliti, memperhalusi dan mempertimbangkan dengan sehabis baik mengenai permasalahan yang dihadapi rakyat terkini.

Ini termasuk mengenai kos sara hidup, himpitan mengenai keperluan asas yang perlu dipertingkatkan dan pembangunan yang mesti diteruskan dalam kawasan Parlimen Jeli.

Sebelum ini, Ahli Parlimen Kuala Kangsar, Datuk Iskandar Dzulkarnain Abdul Khalid dan Ahli Parlimen Labuan, Datuk Suhaili Abdul Rahman masing-masing mengumumkan sokongan mereka pada 12 dan 30 Oktober lepas.

Mengulas perkara itu, Felo Kanan Akademi Penyelidikan Strategik Nusantara, Dr Azmi Hassan berkata, beliau tidak menolak kemungkinan rakyat menerima ‘dalil’ ahli Parlimen masing-masing untuk kepentingan mereka.

Bagaimanapun katanya, keadaan itu seolah-olah menunjukkan kesemua ahli Parlimen tersebut tiada keyakinan terhadap Bersatu lebih-lebih lagi dalam membantu rakyat apabila berada di kerusi pembangkang.

“Jadi untuk mereka keluar daripada Bersatu tidak boleh kerana mereka akan hilang kerusi. Oleh itu, mereka menyatakan sokongan pada kerajaan Perdana Menteri.

“Dan ini boleh dibaca sebagai mereka itu telah keluar daripada Bersatu walaupun belum digugurkan keahliannya,” katanya ketika dihubungi Ismaweb.net hari ini.

Ekoran situasi terkini, Azmi mejangkakan wakil rakyat Bersatu yang lain bakal mengikuti langkah seperti keempat-empat ahli Parlimen berkenaan.

“Besar kemungkinan ada lagi wakil rakyat Bersatu yang akan menzahirkan sokongan kepada Kerajaan Perpaduan,” katanya.

Berita berkaitan:


Hungary enggan tergesa-gesa ratifikasi Sweden sertai NATO

BUDAPEST, 10 Rabiulawal 1445H, Selasa – Hungary menegaskan negaranya tidak mahu tergesa-gesa meratifikasi usaha Sweden menyertai Pertubuhan Perjanjian Atlantik Utara (NATO).

Pihaknya menjangkakan negara Nordik itu akan berdepan kelewatan untuk menjadi anggota NATO.

Perdana Menteri, Viktor Orban ketika membuka sesi Parlimen sempena musim luruh berkata, tiada ancaman keselamatan Sweden sehingga menyebabkan Hungary perlu tergesa-gesa untuk mengesahkan penyertaan NATO.

Beliau berkata demikian sebagai mengulas kenyataan pegawai tinggi Hungary yang mencadangkan ratifikasi Sweden mungkin tidak dimasukkan dalam agenda Parlimen, kali ini.

Khamis lalu, pemimpin parti Fidesz, Mate Kocsis mendakwa dia melihat ‘peluang kecil’ kepada Parlimen membuat undian mengenai perkara tersebut, tahun ini.

Hungary sehingga kini kekal sebagai satu-satunya negara menyertai anggota NATO, selain Turkiye, yang masih belum meluluskan tawaran Sweden untuk menyertai perikatan itu.

Negara Nordik itu sebelum ini bersama dengan negara jirannya, Finland menggugurkan sikap berkecuali ketenteraannya selepas Russia menyerang Ukraine pada Februari tahun lalu, sekali gus menyuarakan hasrat untuk menyertai NATO.

Namun, Hungary telah menangguhkan pengesahan bidaannya sejak Julai tahun lalu sambil membuat tuntutan yang tidak jelas daripada Stockholm sebagai syarat untuk kelulusan.

Orban mendakwa ahli politik Sweden telah membuat ‘pembohongan terang-terangan’ mengenai keadaan demokrasi Hungary, sehingga menyebabkan beberapa ahli Parlimen tidak pasti sama ada untuk menyokong bidaan penyertaan tersebut. – Agensi


Isu alam sekitar, program subsidi petrol tumpuan Dewan Rakyat

KUALA LUMPUR, 8 Zulhijjah 1441H, Rabu – Pelaksanaan Program Subsidi Petrol (PSP) dan isu alam sekitar antara perkara yang akan dibincangkan dalam persidangan Dewan Rakyat yang memasuki hari ke-11 hari ini.

Menurut Aturan Urusan Mesyuarat di laman rasmi Parlimen, isu PSP terkandung dalam sesi Pertanyaan-Pertanyaan Bagi Jawab Lisan yang diajukan oleh Shaharizukirnain Abd Kadir (PH-Setiu) kepada Menteri Perdagangan Dalam Negeri dan Hal Ehwal Pengguna untuk menyatakan tarikh baharu pelaksanaan PSP selepas ia ditangguhkan Kabinet.

Datuk Seri Bung Moktar Radin (BN-Kinabatangan) pula bertanyakan Menteri Alam Sekitar dan Air mengenai usaha kementerian dalam meningkatkan pemantauan aktiviti perladangan bagi memastikan alam sekitar dapat terpelihara daripada pencemaran serta statistik tindakan diambil terhadap syarikat yang mencemarkan alam sekitar.

Isu alam sekitar terus ‘disentuh’ oleh Yeo Bee Yin (PH-Bakri) yang bertanya mengenai usaha penghantaran balik kontena plastik haram ke negara asal seperti yang dilaksanakan kerajaan Pakatan Harapan sebelum ini.

Persoalan itu antara lain turut membangkitkan jumlah kontena yang telah dihantar balik dari Mac hingga Jun 2020 dan perincian negara terlibat.

Turut dijangka menjadi perhatian ialah persoalan yang dibangkitkan Nik Mohamad Abduh Nik Abdul Aziz (PAS-Bachok) kepada Menteri Dalam Negeri berhubung langkah strategik bagi mengesan lorong tikus aktiviti penyeludupan pendatang tanpa izin ke Malaysia.

Sidang Dewan pada hari terakhir minggu ketiga ini juga, akan menyambung perbahasan titah menjunjung kasih Yang di-Pertuan Agong.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


My #HadithTime bagi pencerahan berkait salam faham hadis

SHAH ALAM, 19 Syaaban 1442H, Khamis – Program My #HadithTime diharap mampu menjadi platform untuk memberikan pencerahan kepada masyarakat dalam mengatasi kekeliruan dan salah faham mengenai hadis di negara ini.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata antara jenayah yang paling besar dalam kehidupan umat Islam adalah berlakunya penyebaran hadis palsu atau yang terlalu lemah dalam kalangan masyarakat.

“Adalah menjadi tanggungjawab kita sebagai umat Islam untuk memelihara kesucian hadis dan tidak menyebarkan hadis-hadis palsu kecuali untuk dinyatakan tentang kedudukan hadis-hadis tersebut,” katanya pada Majlis Perasmian Program My #HadithTime di sini hari ini.

Beliau berkata usaha mewujudkan program tersebut adalah suatu usaha yang besar impaknya kepada kehidupan umat Islam dalam memartabatkan hadis sebagai sumber kedua perundangan dalam Islam selepas al-Quran.

My #HadithTime adalah program yang dijayakan bersama Yayasan Warisan Ummah dan TV Al-Hijrah, mula bersiaran secara rasmi di TV Al-Hijrah hari ini. Program itu akan ditayang pada setiap Isnin hingga Jumaat jam 5 petang.

“Saya percaya My #HadithTime boleh menjadi program yang bakal mendidik masyarakat tentang cara yang benar mengamalkan al-Quran sebagaimana yang dipamerkan oleh Rasulullah SAW dalam mengamalkan al-Quran,” katanya.

Dalam isu berasingan, Ahmad Marzuk berkata mengenai usahawan kosmetik kontroversi Muhammad Sajjad Kamaruzzaman atau lebih dikenali sebagai Nur Sajat yang didakwa telah murtad, beliau berkata itu tidak menjadi alasan untuk beliau tidak dikenakan tindakan undang-undang.

“Sebarang tindakan yang dikatakan keluar daripada agama (Islam) untuk elak hukuman undang-undang syariah, itupun sebahagian daripada kesalahan jenayah syariah di Selangor,” katanya. – Bernama


Pihak tak bertanggungjawab guna nama, gambar Dr Noor Hisham

BANGI, 26 Muharam 1445H, Ahad – Bekas Ketua Pengarah Kesihatan, Tan Sri Dr Noor Hisham Abdullah meminta rakyat tidak tertipu dengan berita palsu yang menggunakan nama dan gambarnya.

Menerusi hantaran di Twitter, beliau memuat naik pautan berita palsu berkenaan mengenai prosedur rawatan mata di hospital yang didakwa hanya mementingkan wang berbanding kesihatan pesakit.

“Perhatian kepada semua rakyat Malaysia. Ini satu lagi berita palsu yang telah diviralkan menggunakan gambar dan nama saya.

“Sila ambil maklum dan jangan sesekali tertipu dengan berita palsu ini. Saya akan bincang dengan peguam untuk ambil tindakan mahkamah atas penipuan ini,” katanya.


COVID-19: Penggunaan katil hospital kekal rendah

KUALA LUMPUR, 21 Ramadan 1443H, Sabtu – Penggunaan katil hospital untuk COVID-19 kekal rendah dengan hanya 16 peratus daripada 10,290 katil yang diperuntukkan digunakan.

Ketua Pengarah Kesihatan, Tan Sri Dr Noor Hisham Abdullah berkata, selain itu, setakat ini hanya 12 peratus daripada 760 katil Unit Rawatan Rapi (ICU) yang diperuntukkan dan hanya dua peratus atau 127 katil pusat kuarantin dan rawatan (PKRC) telah diduduki setakat ini.

Dalam satu kenyataan hari ini, beliau berkata, tiada satu pun negeri mempunyai kadar penggunaan melebihi 50 peratus untuk katil biasa dan ICU.

Dr Noor Hisham juga berkata, kadar kebolehjangkitan atau Rt adalah pada 0.80 semalam.

Sementara itu, COVID-19 meragut 12 nyawa semalam, menjadikan keseluruhan kematian akibat coronavirus kepada 35,482 kematian.

12 kematian itu, termasuk dua kes dibawa masuk (BID), masing-masing tiga dilaporkan di Johor dan Melaka, masing-masing dua di Pulau Pinang dan Selangor serta masing-masing satu di Sabah dan Sarawak.

Jumlah kes aktif COVID-19 di seluruh negara terus menurun dengan jumlah jangkitan kini sebanyak 85,403 sehingga Jumaat.

Data CovidNow menunjukkan hampir 98 peratus daripada kes atau 83,528 orang kini berada di bawah kuarantin rumah, 1.9 peratus menerima rawatan di hospital, 0.1 peratus di pusat kuarantin dan rawatan (PKRC) COVID-19 manakala 0.1 peratus lagi dimasukkan ke unit rawatan rapi (ICU).

Dr Noor Hisham berkata, Malaysia merekodkan 6,342 kes baharu dan 9,111 kes pulih pada 22 April, menjadikan jumlah keseluruhan masing-masing 4,421,443 dan 4,300,558.

Daripada 6,342 kes baharu, hanya 42 kes berada dalam Kategori 3, 4 dan 5 di mana 14 daripadanya telah divaksin sepenuhnya, 15 divaksin sepenuhnya dengan penggalak dan 13 sama ada divaksinasi separa atau tidak.

91 kes Covid-19 sedang dirawat di ICU, dengan 61 pesakit menggunakan ventilator.

Dr Noor Hisham berkata, dua kluster COVID-19 telah dikenal pasti semalam, kluster pendidikan dan kluster berisiko tinggi, masing-masing di Sabah dan Perak.

Katanya, dengan dua kluster baharu itu, kementerian kini memantau 100 kluster aktif di seluruh negara.


PKP: 1,200 anggota JPJ digerakkan bantu polis mulai hari ini

PUTRAJAYA, 3 Jamadilakhir 1442H, Sabtu – Seramai 1,200 anggota Jabatan Pengangkutan Jalan (JPJ) di seluruh negara digerakkan mulai hari ini sehingga 26 Jan bagi membantu Polis Diraja Malaysia (PDRM) menguatkuasakan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).

JPJ berkata kolaborasi mapan antara kedua-dua agensi penguat kuasa ini penting dalam merealisasikan aspek penguatkuasaan prosedur operasi standard (SOP) dengan lebih serius.

“Gerak kerja seumpama ini akan memberi keutamaan khusus kepada beberapa kawasan dan lokaliti tertentu di seluruh negara yang menjadi tumpuan utama pengguna jalan raya.

“Ia akan dilaksanakan melalui tiga strategi utama iaitu rondaan jalan utama negeri dan lebuh raya; sekatan jalan raya yang mengkhususkan kenderaan awam; dan pemeriksaan serta pemantauan di terminal bas utama (TBS),” kata JPJ dalam satu kenyataan di sini hari ini.

Menurutnya, langkah bersepadu ini wajar dilakukan bagi tujuan mengekang penularan wabak COVID-19 yang dilihat semakin meningkat akibat ketidakpatuhan SOP oleh masyarakat tempatan.

Justeru, JPJ berharap seluruh rakyat Malaysia akan turut memberi kerjasama sepenuhnya dalam tempoh penguatkuasaan PKP, PKPB dan PKPP agar penularan ini ditangani secara berkesan. – Bernama


5,700 unit penempatan haram tambahan bakal dibina di Tebing Barat

TEL AVIV, 8 Zulhijjah 1444H, Selasa – Kerajaan Israel meluluskan pembinaan 5,700 unit penempatan haram tambahan untuk peneroka Yahudi di Tebing Barat yang diduduki pada Isnin.

Keputusan itu dibuat walaupun tekanan Amerika Syarikat (AS) supaya menghentikan perluasan penempatan yang dianggap Washington sebagai penghalang kepada proses perdamaian dengan penduduk Palestin, lapor Reuters.

Rancangan kelulusan unit perumahan di pelbagai kawasan di Tebing Barat itu telah diluluskan Majlis Perancangan Tertinggi Israel.

Kepimpinan peneroka Yahudi memuji keputusan itu.

Kebanyakan negara menganggap penempatan – yang dibina di atas tanah yang ditawan oleh Israel dalam perang Timur Tengah 1967 – sebagai haram.

Tindakan itu adalah salah satu faktor asas dalam konflik Israel-Palestin.

Rakyat Palestin berusaha untuk menubuhkan sebuah negara merdeka di Tebing Barat dan Semenanjung Gaza, dengan Baitulmaqdis Timur sebagai ibu negara.

Rundingan damai yang diuruskan oleh AS telah dibekukan sejak 2014. – Agensi


Konsep ‘Keluarga Malaysia’ punca DAP bebas cipta provokasi?

Oleh Athirah Huda Zalhe

BANGI, 24 Rabiulakhir 1443H, Isnin – Konsep ‘Keluarga Malaysia’ yang diasaskan kerajaan Pusat dipercayai menjadi punca pemimpin parti tamak haloba DAP, Nga Kor Ming bebas bersuara untuk mencipta provokasi yang mengganggu keharmonian negara dan perpaduan rakyat.

Apatah lagi, Setiausaha Agung parti itu juga didapati sering mencetuskan pelbagai isu kontroversi lain sebelum ini, yang jelas mewakili suara gerakan ekstremis, DAP.

Ketua Pemuda Parti Barisan Jemaah Islamiah Se-Malaysia (BERJASA), Ustaz Fahmi Bazlan tidak menafikan, ‘pelakon’ politik terbabit bijak menggerakkan agendanya melalui kenyataan bersifat rasis, namun pada masa sama DAP bekerja keras mendekati dan memenangi hati rakyat.

“Konsep ini akan menyukarkan gelombang kebencian dan penolakan rakyat kepada DAP dan parti-parti komponen Pakatan Harapan (PH). Mereka sering bersikap seperti suci dalam debu.

“Setiap kali mereka mempertikai hak Islam atau Melayu, masyarakat seolah-olah segan untuk membantah dan hati rakyat seolah-olah cair dengan janji dan pujuk rayu PH,” katanya kepada Ismaweb.net, hari ini.

Malah, Fahmi mendakwa, kerajaan juga seolah-olah tunduk dan menyepi tanpa sebarang tekanan serta sekatan yang dibuat terhadap semua provokasi yang dicetuskan.

“Saya boleh katakan kerajaan terlalu takut untuk bertindak, semacam lembu ditusuk hidung. Apa lagi yang boleh rakyat harapkan daripada kerajaan.

“Rakyat bukan sekadar mahukan kerajaan yang stabil tetapi subur dengan roh perjuangan dan cintakan Islam serta ketuanan Melayu membangun semula peradaban membina negara berdaulat,” katanya.

Beliau berkata demikian mengulas kenyataan Kor Ming yang membidas tindakan Jabatan Pendidikan Negeri (JPN) Pahang membekalkan papan tanda mengandungi nama sekolah jenis kebangsaan (SJK) Cina dalam bahasa Melayu dan tulisan Jawi, tetapi bukan dalam aksara Cina.

Ahli Parlimen Teluk Intan itu menggesa kerajaan Pusat menghormati identiti budaya SJKC dan mendakwa isu papan tanda terbabit bertentangan dengan slogan ‘Keluarga Malaysia’.

Ini bukanlah pertama kali Kor Ming mengeluarkan kenyataan yang lantang menolak tulisan Jawi, malah pernah mencetuskan kontroversi lain termasuklah cadangan mengenai status Bumiputera dan melabel kerjasama UMNO-PAS seperti Taliban jika kedua-dua parti itu membentuk kerajaan.


Israel minta rakyatnya tangguh perjalanan ke luar negara

TEL AVIV, 20 Rabiulakhir 1445H, Sabtu – Negara haram Israel menggesa rakyatnya untuk mempertimbangkan semula perjalanan ke luar negara, susulan ketegangan berhubung konflik di Gaza ketika ini.

Dalam kenyataan bersama Pejabat Perdana Menteri dan Kementerian Luar Israel, turut mengingatkan rakyatnya yang kini berada di luar negara untuk lebih berhati-hati.

Kenyataan itu mendakwa kononnya serangan yang mengancam nyawa, anti-Semitisme dan hasutan telah meningkat dengan ketara di banyak negara.

Isnin lalu, Israel mengeluarkan amaran peringkat tertinggi untuk wilayah Dagestan di Russia, selepas ratusan penunjuk perasaan tempatan berhimpun dan merusuh di bangunan lapangan terbang bagi mengesan orang Yahudi yang tiba menerusi penerbangan dari Tel Aviv.

Pengeboman ganas Israel ke atas Semenanjung Gaza melalui udara, darat dan laut telah mencetuskan protes anti-Israel di Eropah dan Timur Tengah.

Pihak berkuasa kesihatan Gaza melaporkan, sekurang-kurangnya 9,227 rakyat Palestin dibunuh sejak Israel memulakan serangan tanpa henti pada 7 Oktober lalu.- Agensi


Selangor ada 27 lokasi CAC, jangan tumpu di Stadium Malawati

BANGI, 3 Zulhijjah 1442H, Selasa – Selangor mempunyai 27 lokasi Pusat Penilaian COVID-19 (CAC) yang beroperasi setiap hari, termasuk cuti umum.

Sehubungan itu, orang ramai dinasihatkan supaya tidak hanya tertumpu kepada CAC di Stadium Malawati, Shah Alam, kata Ketua Pengarah Kesihatan, Tan Sri Dr Noor Hisham Abdullah.

“Sila ke CAC di kawasan masing-masing untuk elakkan kesesakan,” katanya dalam satu hantaran di Facebook, hari ini.

Menerusi hantaran itu, Dr Noor Hisham menyenaraikan lebih 20 lokasi CAC yang beroperasi di seluruh negeri Selangor.

Ini termasuk 10 lokasi CAC di daerah Gombak membabitkan Klinik Kesihatan (KK) Kuang, KK Batu 8, KK AU2, KK Hulu Kelang, KK Taman Ehsan, KK Batu Arang, KK Sungai Buloh, KK Selayang Baru, KK Rawang dan KK Setia Gombak.

Bagi daerah Petaling hanya satu lokasi CAC iaitu Stadium Malawati; Dewan Sukan Klang untuk daerah Klang; Klinik Desa Ulu Yam Lama untuk daerah Hulu Selangor; Dewan Aim Point, Bandar Sungai Emas untuk daerah Kuala Langat dan KK Bestari Jaya untuk daerah Kuala Selangor.

Bagi daerah Sepang, terdapat dua lokasi CAC iaitu Stadium Min Bandar Baru Salak Tinggi dan Dewan Orang Ramai Dengkil.

Sementara di daerah Sabak Bernam, terdapat lapan lokasi CAC membabitkan KK Sg Besar; KK Sg Lima; KK Sabak Bernam; KK Parit Baru; KK Sg Air Tawar; KK Bagan Terap dan KK Merbau Berdarah.

Untuk daerah Hulu Langat, dua lokasi CAC ditempatkan iaitu Dewan Komuniti Taman Kajang Utama dan Dewan Komuniti Bandar Mahkota Cheras.

Baru-baru ini, tular di media sosial sebuah video memaparkan ratusan individu beratur dan bersesak sementara menunggu untuk dinilai di CAC Stadium Malawati, Shah Alam.

Manakala, satu video yang dikongsi penduduk di Taman Sri Andalas memaparkan kawasan taman perumahan itu sesak dengan kenderaan pesakit yang ingin ke CAC berkenaan.


PM Iraq al-Kadhimi terselamat dalam serangan dron

BAGHDAD, 2 Rabiulakhir 1443H, Ahad – Perdana Menteri Iraq Mustafa al-Kadhimi terselamat daripada cubaan membunuhnya selepas kediaman rasminya menjadi sasaran serangan dron pada Ahad, lapor Agensi Berita Xinhua.

“Sebuah dron cuba menyasarkan kediaman di Zon Hijau di Baghdad dan perdana menteri tidak cedera,” menurut kenyataan pejabat perdana menteri.

Sejurus selepas serangan itu, al-Kadhimi menerusi Twitter berkata beliau dalam keadaan “baik” dan meminta semua “bertenang demi untuk Iraq.”

Sehingga kini tiada kumpulan mengaku bertanggungjawab ke atas serangan itu. – Bernama


GSPP serah memorandum pembebasan Palestin kepada Wisma Putra

Oleh Siti Hafidah Abd Ghaffar

PUTRAJAYA, 2 Jamadilawal 1445H, Khamis – Gabungan Solidariti Pembebasan Palestin (GSPP) menyerahkan surat tuntutan berhubung isu pembebasan Palestin kepada Wisma Putra, petang ini.

Pengerusinya, Ustaz Muhammad Fauzi Asmuni berkata, GSPP berharap kerajaan meneruskan dasar sebelum ini seperti menjaga hubungan dengan rakyat Palestin dalam pelbagai isu termasuk memberikan bantuan dan sokongan.

Katanya, GSPP menyuarakan kebimbangan mengenai petanda bahawa kerajaan cuba mengubah polisi tersebut apabila ada ura-ura menyatakan kerajaan menyokong usaha negara-negara Arab untuk memindahkan penduduk Gaza ke Sinai, Mesir.

“Sekiranya (dakwaan) itu betul maka ia perlu satu pembetulan. Di sini juga kita menyatakan bahawa kita mewakili rakyat amat menyokong kerajaan sekiranya kerajaan menolak rang undang-undang Amerika Syarikat (AS) yang akan menekan semua negara di dunia apabila berhubungan dengan Hamas.

“Kita menyatakan sekiranya kerajaan mengambil sikap menentang RUU tersebut maka rakyat akan bersama dengan kerajaan dalam mempertahankan pendirian itu,” katanya kepada pemberita selepas menyerahkan surat tuntutan itu kepada Wisma Putra, di sini hari ini.

Menerusi surat itu, GSPP mengemukakan sembilan tuntutan antaranya;

i. Menuntut kerajaan supaya meneruskan dasar tiada hubungan diplomatik dengan Israel.

ii. Menuntut kerajaan supaya berterusan memberikan sokongan kepada gerakan pembebasan Palestin serta menyokong keteguhan rakyatnya.

iii. Menuntut kerajaan supaya tidak memenuhi sebarang tuntutan atau desakan bagi menormalisasi sebarang bentuk hubungan dengan Israel.

iv. Menuntut kerajaan supaya tidak mengiktiraf ‘two state solution’ dan mengembalikan peta Palestin yang asal sebelum Deklarasi Balfour 1917.

v. Menuntut kerajaan supaya menolak rancangan ‘Deal of the Century’, yang akan menjurus ke arah pembinaan Israel Raya.

vi. Menuntut kerajaan supaya tidak sesekali memihak kepada blok barat seperti Amerika Syarikat, Britain, Perancis dan negara lain yang menyokong pembunuhan beramai-ramai.

vii. Menuntut kerajaan supaya bertegas dan tidak tunduk kepada tekanan blok pro-Israel yang cuba menghalang apa-apa bentuk penzahiran solidariti kerajaan dan rakyat Malaysia kepada isu perjuangan pembebasan Palestin.

viii. Menuntut kerajaan supaya segala sumbangan disampaikan secara telus kepada rakyat Palestin yang dizalimi di Gaza, bukan kepada Pihak Berkuasa Palestin (PA) yang mempunyai persepakatan dengan Israel.

ix. Menuntut kerajaan supaya melobi dan mempengaruhi pendirian negara Islam dan badan antarabangsa berkaitan isu Palestin, dengan memastikan sebarang rundingan atau persetujuan di masa hadapan melibatkan gerakan pembebasan Palestin dan bukan badan yang tidak mewakili majoriti rakyat Palestin.

Muhammad Fauzi berkata, beliau berharap Wisma Putra memberi respons mengenai tuntutan ini selain memaklumkan pihaknya mempunyai pengalaman yang baik dengan Datuk Seri Dr Zambry Abdul Kadir.

“Kita juga minta satu pertemuan khusus dengan Menteri Luar untuk berbincang,” katanya.


Al Jazeera: Polis rakam keterangan Rayhan Kabir

KUALA LUMPUR, 8 Zulhijjah 1441H, Rabu – Polis telah mengambil keterangan lelaki warga Bangladesh, Md Rayhan Kabir yang muncul dalam sebuah dokumentari berjudul ‘Locked Up in Malaysia’s Lockdown’ terbitan Al Jazeera baru-baru ini.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid berkata, rakaman percakapan lelaki itu dibuat di Depot Tahanan Imigresen pada hari ini dan semalam.

“Siasatan kes ini sedang giat dijalankan dan rakaman percakapan Md Rayhan akan dibuat lagi jika perlu,” katanya ketika dihubungi hari ini.

Md Rayhan ditahan di Setapak, Kuala Lumpur pada 24 Julai, selepas Jabatan Imigresen memohon bantuan orang awam menjejaki individu berkenaan yang muncul dalam dokumentari Al Jazeera.

Menerusi dokumentari itu, Md Rayhan membuat kenyataan berhubung layanan pihak berkuasa Malaysia kepada pendatang tanpa izin ketika negara melaksanakan Perintah Kawalan Pergerakan (PKP) bagi membanteras penularan COVID-19.

Ketua Pengarah Imigresen, Datuk Khairul Dzaimee Daud pada 25 Julai dilaporkan berkata, lelaki itu akan diusir keluar dan disenarai hitam daripada memasuki Malaysia untuk selama-lamanya. – Bernama


Kos meningkat, 25 peratus penternak ayam Selangor gulung tikar

Oleh Zuhayati Yazid

BANGI, 5 Rejab 1443H, Isnin – Sehingga bulan Januari tahun ini dilaporkan 25 peratus daripada sejumlah penternak ayam di negeri ini terpaksa gulung tikar.

Ia berikutan beberapa masalah melibatkan kos yang tidak mampu lagi ditampung oleh penternak berkenaan.

Sehubungan itu, Penasihat Kehormat Persatuan Penternak Ayam Negeri Selangor, Datuk Ishak Mat Arif menggesa, kerajaan campur tangan dengan menyediakan subsidi sebagai insiatif mengawal kenaikan harga ayam.

“Kami menggesa subsidi diberikan memandangkan ia menjadi keperluan kepada kami penternak selain dapat mengelak lebih ramai penternak gulung tikar dan tidak sanggup menanggung kerugian.

“Inilah masanya kerajaan bantu kami semula mainkan peranan memberi subsidi kepada penternak agar harga ayam kekal dan tidak membebankan pengguna,” katanya kepada Ismaweb.net, hari ini.

Katanya lagi, penternak kini sering berdepan masalah berikutan pulangan jualan di bawah modal, menanggung kos penternakan tinggi dan membebankan, tetapi tiada pilihan kerana harga siling ditetapkan pihak berwajib

Katanya, harga dedak kini juga sudah meningkat sehingga 30 peratus sekali gus mempengaruhi perjalanan perniagaan.

Justeru, beliau berpandangan, kerajaan perlu mencari mekanisme baharu untuk penyelesaian isu harga ayam secara jangka panjang.

“Kita tidak boleh lagi bergantung kepada makanan ayam dari luar negara selamanya, sebaliknya perlu ada strategi dalam menyelesaikan masalah ini.

“Kerajaan perlu mencari kaedah lain mendapatkan bekalan sendiri dengan penanaman jagung, untuk pengeluaran jagung berkualiti bagi menjimatkan kos yang akhirnya dapat memberikan harga rendah kepada pengguna.

“Saya tidak setuju dengan cara import kerana ia cuma penyelesaian jangka pendek yang akan menyebabkan penternak gulung tikar dan lama-kelamaan penternak semakin kurang dan akhirnya kita kekurangan makanan untuk rakyat,” katanya.


UMNO post mortem PRN cari kelemahan

SERDANG, 28 Muharam 1445H, Selasa – UMNO akan mengadakan post mortem bagi mengenal pasti kelemahan yang menyumbang kepada kekalahan di kerusi yang ditandingi parti itu, pada Pilihan Raya Negeri (PRN) di enam negeri Sabtu lepas, kata Naib Presiden UMNO, Datuk Seri Mohamed Khaled Nordin.

Mengulas desakan agar Presiden UMNO Datuk Seri Dr Ahmad Zahid Hamidi berundur ekoran keputusan PRN yang tidak menyebelahi UMNO, Mohamed Khaled yang merupakan Menteri Pengajian Tinggi berkata, terdapat banyak faktor yang mungkin mempengaruhi keputusan PRN itu.

“Biar reda (dulu), kita lakukan post-mortem dan cari kelemahan kita,” katanya desakan bagi Ahmad Zahid berundur, hanyalah jalan pintas dan mudah sebagai alasan atas kekalahan pada PRN tersebut.

UMNO yang mewakili Barisan Nasional (BN) hanya memenangi 19 kerusi Dewan Undangan Negeri (DUN) daripada 108 kerusi yang ditandingi dalam PRN di enam negeri itu. BN menang 14 kerusi di Negeri Sembilan, dua masing-masing di Selangor dan Pulau Pinang, satu di Kelantan serta gagal meraih sebarang kerusi di Kedah dan Terengganu.

“Mungkin bagi pengundi UMNO, ini pertama kali bekerjasama dalam satu pasukan yang dahulunya mereka lawan sama sendiri. Ini semua ambil masa dan hanya masa akan tentukan,” kata Mohamed Khaled kepada pemberita selepas merasmikan Persidangan Keterjaminan Makanan Kebangsaan 2023 di sini hari ini.

Terdahulu ketika berucap merasmikan persidangan itu, Mohamed Khaled meminta peserta untuk mengemukakan lima idea besar yang bersifat pengubah keadaan dalam isu keterjaminan makanan dalam negara, yang antaranya menyentuh cadangan strategi jangka pendek dan panjang.

“Carilah mekanisme atau jalan baharu yang radikal, praktikal dan yang benar-benar membawa perubahan. Bagaimana kita harus memacu dan memberi nilai tambah dalam aspek keterjaminan makanan dan pertanian mampan,” katanya.

Persidangan tersebut akan membincangkan isu sekuriti makanan dalam negara secara intensif dan bertujuan membentuk kerjasama antara institusi awam dan swasta, ke arah mencapai pertanian lestari dan kestabilan sekuriti makanan.

Bertemakan ‘Kelestarian Produktiviti Makanan Negara’, persidangan itu menghimpunkan lebih 400 peserta dalam kalangan penggubal dasar, ahli akademik, penyelidik dan usahawan, akan menghasilkan satu kertas resolusi agenda keterjaminan makanan untuk diserahkan kepada Kementerian Pertanian dan Keterjaminan Makanan. – Bernama


Calon pengganti Netanyahu ekstrem terhadap Palestin

GAZA, 23 Syawal 1442H, Jumaat – Kebanyakan penduduk di Tebing Barat yang diduduki dan Gaza menolak perubahan dalam pemerintahan Israel, dengan mengatakan pemimpin nasionalis yang akan menggantikan Perdana Menteri, Benjamin Netanyahu berkemungkinan akan meneruskan agenda sayap kanan yang sama.

Wakil Pertubuhan Pembebasan Palestin (PLO), Bassem al-Salhi berkata, bahawa calon perdana menteri tidak kurang ekstrem daripada Netanyahu.

“Dia akan memastikan untuk menyatakan betapa ekstremnya dia dalam kerajaan,” katanya.

Sementara Pergerakan Perjuangan Islam Palestin (Hamas) menegaskan, tidak ada bezanya siapa yang memerintah negara haram Israel.

“Rakyat Palestin telah melihat puluhan kerajaan Israel sepanjang sejarah, kanan, kiri, tengah seperti yang mereka sebut.

“Tetapi mereka semua bermusuhan dalam hal hak-hak rakyat Palestin,” kata jurucakap Hazem Qassem.

Rabu lalu, pemimpin pembangkang Israel mengumumkan telah mencapai kesepakatan untuk membentuk kerajaan gabungan yang akan mengakhiri pemerintahan 12 tahun Netanyahu.

Kenyataan Yair Lapid dan Naftali Bennett itu dibuat kira-kira 30 minit sebelum tarikh akhir untuk pembentukan kerajaan baharu selepas pilihan raya 23 Mac.

Di bawah kesepakatan itu, jawatan perdana menteri akan disandang secara bergilir dengan didahului Bennett yang menerajui parti Yamina. – Agensi


Keputusan muzakarah khas vaksin COVID-19 diketahui esok

PUTRAJAYA, 17 Rabiulakhir 1442H, Khamis – Keputusan Mesyuarat Jawatankuasa Muzakarah Khas mengenai penggunaan vaksin COVID-19 dalam kalangan umat Islam di Malaysia dijangka diketahui esok, menurut Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata Mesyuarat Jawatankuasa Muzakarah Khas ke-10 Tahun 2020, Majlis Kebangsaan Hal Ehwal Agama Islam Malaysia itu sedang bersidang di sini hari ini bagi membincangkan perihal penggunaan vaksin COVID-19.

Katanya mesyuarat itu dihadiri para mufti dan ahli-ahli yang dilantik Majlis Raja-Raja serta wakil Kementerian Kesihatan (KKM).

“Kita akan melihat semua segi termasuk dari KKM dan pandangan mufti dari sudut agama,” katanya pada sidang media selepas menyampaikan surat lantikan kepada 52 pegawai penyelidik baharu Pejabat Mufti Wilayah Persekutuan, di sini hari ini.

Zulkifli berkata hasil mesyuarat itu akan dipersembahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Majlis Raja-Raja untuk diperkenankan.

Mengulas mengenai status halal ayam yang dicipta daripada sel haiwan dan dihasilkan dalam bioreaktor yang diluluskan penjualannya di Singapura, Zulkifli berkata perkara itu akan diteliti dan dibincangkan sebelum sebarang keputusan dibuat.

Pihak Jabatan Kemajuan Islam Malaysia juga akan mendengar dan mendapatkan pandangan Pejabat Mufti di Singapura mengenai perkara itu, katanya.

Mengenai isu pendakwah selebriti yang lahir daripada rancangan realiti TV dan terpalit dengan kontroversi, Zulkifli berkata: “Mereka mestilah sentiasa jaga dan nasihat-menasihati. Kita sebagai pendakwah suka nasihat orang dan jarang orang nasihatkan kita, jadi untuk itu kita perlu sentiasa muhasabah diri dan memperbaiki diri dari semasa ke semasa,”. – Bernama


Bapa ditahan bantu siasatan kes bayi 3 bulan maut disyaki tersedak susu

KUALA LUMPUR, 8 Ramadan 1443H, Ahad – Seorang lelaki warga asing ditahan bagi membantu siasatan kes bayi berusia tiga bulan meninggal dunia dipercayai tersedak susu di sebuah rumah di Bukit Gasing, Petaling Jaya, petang semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berusia lingkungan 20-an itu ditahan ketika tampil memberi keterangan di Ibu Pejabat Polis Daerah Petaling Jaya pagi tadi.

Menurutnya, siasatan awal mendapati individu yang juga bapa kepada mangsa itu telah memberikan susu kepada bayi lelaki tersebut pada 2 petang semalam sebelum meninggalkan mangsa seorang diri untuk keluar bekerja.

“Lelaki yang bekerja sebagai buruh itu kembali ke rumah kira-kira dua jam kemudian dan mendapati anaknya tidak bernafas,” katanya ketika dihubungi di sini, hari ini.

Mohamad Fakhrudin berkata mangsa kemudiannya dihantar oleh bapanya ke Pusat Perubatan Universiti Malaya pada kira-kira 4.20 petang namun, disahkan meninggal dunia ketika dalam perjalanan ke hospital.

Katanya, proses bedah siasat akan dijalankan esok bagi mengetahui punca kematian mangsa.

Kes diklasifikasikan mengikut Seksyen 31 (A) Akta Kanan-Kanak 2001 dan lelaki berkenaan ditahan reman empat hari sehingga 13 April ini. – Bernama


Kenaikan OPR bebas campur tangan politik

BANGI, 28 Syawal 1444H, Jumaat – Kerajaan tidak mempunyai kuasa mempengaruhi dasar monetari negara kerana urusan mengenai kenaikan dan penurunan kadar dasar semalaman (OPR) dikawal sepenuhnya Jawatankuasa Dasar Monetari (MPC) Bank Negara Malaysia (BNM).

Pensyarah Kanan di Jabatan Kewangan, Fakulti Perniagaan dan Ekonomi Universiti Malaya (UM), Dr Mohd Zaidi Md Zabri berkata, MPC secara khususnya dan BNM umumnya dipertanggungjawab menggubal, melaksana serta mengendalikan dasar monetari negara.

Beliau berkata, salah satu alat monetari di bawah bidang kuasa MPC adalah penetapan kadar OPR mempengaruhi kos pinjaman isi rumah, perniagaan dan kerajaan.

“Melalui pelarasan kadar OPR, MPC boleh mempengaruhi kredit dan bekalan wang dalam ekonomi yang boleh mengawal kadar inflasi, pertumbuhan ekonomi dan kestabilan kewangan.

“Selain daripada OPR, MPC juga menggunakan pelbagai alat dasar monetari seperti operasi pasaran terbuka dan penetapan keperluan rizab berkanun bank di bawah seliaan BNM untuk terus mempengaruhi ketersediaan dan kos kredit pasaran kewangan negara,” katanya.

Menulis di Berita Harian (BH) hari ini, Dr Mohd Zaidi berkata, fakta mengenai MPC yang jarang disingkap umum adalah jawatankuasa bebas dengan tahap autonomi tinggi serta terlindung daripada campur tangan politik.

“Anggota MPC dipastikan tidak terkait dengan mana-mana parti politik atau kumpulan berkepentingan bagi memastikan mereka boleh membuat keputusan dipacu data (data-driven) dan analisis ekonomi teguh (robust economic analysis).

“Selain itu, MPC mempunyai mandat jelas untuk mengekalkan kestabilan harga dan menyokong pertumbuhan ekonomi mampan dan keputusannya dipandu rangka kerja telus dan berasaskan peraturan tertakluk kepada penelitian awam,” katanya.

Beliau berkata, kebebasan MPC diperuntukkan dalam Seksyen 22(2) Akta BNM 2009 iaitu Dasar Monetari Bank (Negara Malaysia) hendaklah dirumuskan dan dilaksanakan secara autonomi oleh BNM tanpa apa-apa pengaruh luar.

“Secara keseluruhannya, Seksyen 22 Akta BNM 2009 bersama-sama peruntukan lain dalam akta itu membantu memastikan kebebasan dan autonomi BNM dalam penggubalan dan pelaksanaan dasar monetari.

“Kebebasan ini amat penting bagi mengekalkan kredibiliti dan keberkesanan BNM mencapai objektif utamanya iaitu menggalakkan kestabilan monetari dan kewangan di negara ini,” katanya.

Pautan asal;


Turkiye harap perjanjian bijirin Laut Hitam disambung

ISTANBUL, 26 Zulhijjah 1444H, Sabtu – Presiden Turkiye, Recep Tayyip Erdogan sekali lagi menyuarakan harapan supaya perjanjian bijirin Laut Hitam yang akan berakhir Isnin ini dapat dilanjutkan tempoh.

Katanya, pelanjutan tempoh perjanjian berkenaan mampu menyelesaikan masalah negara-negara Afrika yang miskin dalam menerima bekalan daripada Ukraine.

“Kami sedang bersedia menjadi tuan rumah di Turkiye pada Ogos depan dan berharap perjanjian koridor Laut Hitam akan diteruskan.

“Setiausaha Agung Pertubuhan Bangsa-Bangsa Bersatu (PBB) menghantar surat kepada Presiden Russia, Vladimir Putin dan memberi jaminan lanjutan perjanjian koridor bijirin dengan usaha kami bersama dengan Russia,” katanya.

Sebelum ini, Putin menawarkan untuk menghantar bijirin-bijirin kepada negara-negara miskin secara percuma.

Tahun lalu, Turkiye, PBB, Russia dan Ukraine menandatangani perjanjian di Istanbul untuk menyambung semula eksport bijirin dari tiga pelabuhan Laut Hitam Ukraine yang telah dihentikan sementara susulan pencerobohan Russia-Ukraine, Februari tahun lalu.

Pusat Penyelarasan Bersama telah ditubuhkan di Istanbul dengan pegawai dari tiga negara dan PBB untuk mengawasi penghantaran.

Kapal pertama yang membawa bijirin di bawah perjanjian bersejarah itu berlepas pada Ogos dari pelabuhan Ukraine Odessa.

Bagaimanapun, Russia memberi bayangan bulan ini untuk tidak meneruskan perjanjian berkenaan berikutan merasakan sebahagian daripada penjanjian untuk membenarkan eksport Russia tidak dipenuhi. – Agensi


Debat terbuka calon PM platform terbaik pengundi atas pagar

BANGI, 29 Rabiulawal 1444H, Rabu – Idea mengadakan debat terbuka antara calon Perdana Menteri sewajarnya disambut semua pihak, apatah lagi menjelang Pilihan Raya Umum Ke-15 (PRU15).

Atas dasar itu, Pengarah Pilihan Raya BERJASA, Ir Ts Muhammad Lukman Al-Hakim Mohamad bersetuju cadangan debat perdana di antara Perdana Menteri, Datuk Seri Ismail Sabri Yaakob dan Ketua Pembangkang, Datuk Seri Anwar Ibrahim diadakan secara langsung sebelum PRU15.

Beliau mengaku bahawa langkah itu tidak akan mengubah apa pun, namun setidaknya rakyat boleh mengetahui idea, wawasan serta ketajaman berfikir pemimpin utama yang mungkin menjadi Perdana Menteri selepas pilihan raya ini.

“Saya amat bersetuju debat perdana antara Perdana Menteri, Datuk Seri Ismail Sabri Yaakob dan Ketua Pembangkang, Datuk Seri Anwar Ibrahim diadakan secara langsung sebelum PRU15.

“Ia tidak bermakna kepada kebanyakan pengundi luar bandar, tetapi merupakan platform terbaik untuk para ahli akademik, cendiakawan, profesional dan cerdik pandai negara terutama yang berada di atas pagar untuk memilih,” katanya dalam kenyataan, hari ini.

Terdahulu, Anwar mempelawa debat secara terbuka diadakan antara calon-calon perdana menteri daripada gabungan parti politik bagi membincangkan dasar untuk menentukan hala tuju negara dan bukan topik yang tidak memberi manfaat seperti isu perkauman dan pegangan agama.

Saranan itu disuarakan Pengerusi Pakatan Harapan (PH) berkenaan supaya rakyat boleh membuat penilaian sendiri menerusi hasil perdebatan.

Bagaimanapun, idea Anwar itu ditolak oleh Ismail Sabri kerana menyifatkan debat berkenaan tidak mencapai sesuatu yang besar selain menganggap ia bukan budaya di negara ini.

Berpandangan yang berbeza, menurut Muhammad Lukman, budaya debat terbuka dan diskusi ilmiah untuk mencerdikkan rakyat mengenai politik serta urus tadbir negara sepatutnya diperluaskan.

“Yang tiada idea biasanya dia takut. Tapi yang terlebih berani pun kadang-kadang ke laut!” katanya.

Pautan terdahulu;


Israel didesak benarkan pertubuhan hak asasi Palestin teruskan tugas

BAITULMAQDIS, 21 Muharam 1444H, Jumaat – Agensi Pertubuhan Bangsa-Bangsa Bersatu (PBB) dan Persatuan Agensi Pembangunan Antarabangsa (AIDA) mendesak kerajaan haram Israel membenarkan pertubuhan hak asasi manusia dan kemanusiaan Palestin meneruskan tugas mereka.

Ia susulan tindakan pasukan keselamatan Israel menceroboh, menggeledah dan menutup pejabat tujuh pertubuhan hak asasi manusia dan kemanusiaan Palestin di Ramallah di Tebing Barat yang diduduki yang ditetapkan kononnya sebagai ‘pertubuhan pengganas’.

Harta pertubuhan itu telah dirampas dan dimusnahkan bahkan arahan tentera yang menutup pejabat ditinggalkan di premis berkenaan.

Dalam satu kenyataan, agensi PBB dan AIDA berkata, pihak berkuasa Israel tidak memberikan sebarang bukti kukuh untuk menyokong dakwaan itu.

Beberapa negara anggota baru-baru ini mengumumkan bahawa bukti yang dikongsi dengan mereka tidak membenarkan penamaan tersebut.

“Percubaan penutupan pejabat pertubuhan ini merupakan siri tindakan terbaru oleh Israel yang mengehadkan lagi keupayaan hak asasi manusia, kerja kemanusiaan dan pembangunan di wilayah Palestin yang diduduki.

“Ia juga menjejaskan semua institusi yang bekerja untuk mempromosikan hak asasi manusia, pembangunan dan penyampaian bantuan.

“Kami mengulangi kenyataan November 2021 kami iaitu perundangan menentang keganasan mesti selaras dengan kewajipan di bawah undang-undang antarabangsa, khususnya, undang-undang kemanusiaan antarabangsa dan undang-undang hak asasi manusia, yang merangkumi penghormatan penuh terhadap hak kebebasan berpersatuan dan bersuara,” katanya.

Katanya lagi, ia tidak boleh digunakan untuk hak asasi manusia dan kerja kemanusiaan yang sah; keluasan perundangan Anti-Keganasan Israel 2016 dan kesannya terhadap anggapan tidak bersalah menimbulkan kebimbangan serius di bawah undang-undang antarabangsa.

“Kami menggesa kerajaan Israel untuk menahan diri daripada sebarang tindakan yang akan menghalang pertubuhan ini daripada meneruskan kerja kritikal hak asasi manusia, kemanusiaan dan pembangunan mereka di wilayah Palestin yang diduduki,” tegasnya.


Makin melampau! PM Palestin desak antarabangsa siasat Israel

BAITULMAQDIS, 18 Jamadilawal 1444H, Selasa – Perdana Menteri Palestin, Mohammad Shtayyeh pada Isnin menggesa siasatan antarabangsa dilakukan terhadap tentera pengganas Israel susulan kejadian pembunuhan seorang gadis Palestin di Tebing Barat yang diduduki.

Jana Zakarneh, 16, meninggal dunia pada Ahad selepas ditembak askar Israel ketika serbuan tentera di bandar Jenin, Tebing Barat.

Shtayyeh menyebut pembunuhan gadis itu sebagai ‘satu lagi jenayah ngeri yang dilakukan pasukan pendudukan terhadap kanak-kanak.’

Serentak itu, beliau menggesa Wakil Khas Setiausaha Agung bagi Kanak-kanak Dalam Konflik Bersenjata Pertubuhan Bangsa-Bangsa Bersatu (PBB), Virginia Gamba untuk menyiasat jenayah Israel terhadap kanak-kanak dan meletakkan rejim itu dalam senarai malu PBB.

Gamba kini dalam lawatan ke wilayah Palestin.

Sementara itu, Kementerian Luar Palestin menganggap Israel bertanggungjawab sepenuhnya terhadap serbuan yang menyebabkan kematian gadis terbabit.

Kementerian itu menggesa Amerika Syarikat (AS) dan masyarakat antarabangsa untuk mengambil peranan bagi memaksa Israel menghentikan peningkatan jenayah ini.

Tentera Israel kerap melakukan kempen penangkapan yang meluas di seluruh Tebing Barat yang diduduki dan Baitulmaqdis Timur, dengan alasan untuk mencari warga Palestin yang ‘dikehendaki’. – Agensi


Hamas kutuk serangan kejam rejim Zionis

TEBING BARAT, 3 Syawal 1444H, Isnin – Pergerakan Perjuangan Islam Palestin (Hamas) mengutuk keras serbuan ganas rejim Israel ke atas Bab al-Rahma, atau Gerbang Rahmat, di ruang ibadah Masjid al-Aqsa di Baitulmaqdis Timur yang diduduki.

Rejim haram Israel merosakkan lekapan lampu dan sistem elektrik semasa serbuan pada hari Sabtu, iaitu ketika umat Islam menyambut Aidilfitri setelah berakhirnya Ramadan.

Jurucakap Hamas, Hazim Qasim berkata, serbuan itu adalah kesinambungan perang Israel terhadap tapak suci di Baitulmaqdis.

Katanya, perjuangan untuk memelihara identiti Arab-Islam di Masjid al-Aqsa akan diteruskan tanpa goyah.

Jurucakap Jihad Islam Tarek Silmi pula berkata, serbuan itu adalah satu lagi pencerobohan dalam perang ke atas Masjid al-Aqsa Israel.

Beliau menegaskan, sebarang percubaan pentadbiran pendudukan Israel untuk menguasai masjid tidak akan berjaya.

Awal bulan ini, tentera Israel menyerbu kompleks Masjid al-Aqsa dan mengusir secara paksa jemaah Islam sekali gus meningkatkan ketegangan di seluruh wilayah Palestin.

Serbuan itu mencetuskan tembakan roket dari Semenanjung Gaza dan Lubnan, manakala Israel bertindak balas dengan serangan udara.

Bagi umat Islam, al-Aqsa mewakili tapak ketiga paling suci di dunia. Orang Yahudi memanggil kawasan itu sebagai Gunung Kuil, mengatakan ia adalah tapak dua kuil Yahudi kuno.

Israel menduduki Baitulmaqdis Timur semasa Perang Arab-Israel 1967. Ia menggabungkan seluruh bandar pada tahun 1980, satu langkah yang tidak pernah diiktiraf oleh masyarakat antarabangsa.-Agensi


Pilih restoran ada logo halal Jakim

KUALA LUMPUR, 25 Safar 1445H, Isnin – Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menasihati umat Islam agar berhati-hati dan memastikan bahawa restoran yang dikunjungi mempunyai status halal daripada Jabatan Kemajuan Islam Malaysia (JAKIM).

Beliau berkata, ini penting kerana benda yang dimakan akan menjadi darah daging.

“Saya menasihati seluruh masyarakat Islam agar berhati-hati bila kita ke restoran dan tempat makan, sebagai orang Islam kita digalakkan tengok ada logo halal atau tidak,” katanya kepada pemberita pada Majlis Pelancaran TH Khairat di Menara Tabung Haji di sini hari ini.

Mohd Na’im berkata demikian ketika diminta mengulas video tular baru-baru ini berhubung status halal sebuah premis nasi ayam claypot di Seri Petaling yang menggunakan wain beras dalam masakan.

“Saya ulangi apa yang JAKIM sebut bahawa pemilik restoran tersebut bukan pemilik sijil halal Malaysia yang dikeluarkan oleh badan autoriti,” katanya.

Beliau berkata, JAKIM mempunyai cara untuk mengenal pasti sama ada sesebuah restoran memiliki sijil halal atau sebaliknya.

Katanya, umat Islam digalak melayari portal rasmi Halal Malaysia di halal.gov.my atau memuat turun aplikasi Verify Halal bagi membolehkan mereka mengetahui sama ada pemilik sesebuah restoran mempunyai sijil halal atau tidak.

Mengulas produk TH Khairat iaitu perlindungan takaful sebanyak RM12,000 kepada penerima manfaat sekiranya berlaku kematian atau hilang upaya menyeluruh yang dilancarkan Lembaga Tabung Haji (TH) hari ini, Mohd Na’im berkata ia menawarkan langganan serendah RM28 setahun bagi pendeposit di institusi itu.

“Saya amat menghargai usaha Tabung Haji yang sentiasa komited untuk menyediakan perkhidmatan terbaik kepada pendepositnya. Terima kasih diucapkan kepada warga kerja Tabung Haji, juga pengendali takaful yang bekerjasama menjayakan inisiatif ini iaitu Takaful Malaysia dan Hong Leong MSIG Takaful Berhad.

“Saya melihat usaha ini selaras dengan konsep Malaysia MADANI yang satu daripada enam terasnya ialah ihsan. Ihsan atau rahmah ditakrifkan sebagai memelihara dan menyediakan keperluan asas yang diperlukan demi kesejahteraan semua pihak,” katanya. – Bernama


‘Kelesuan pandemik’ faktor sikap tak acuh dengan SOP

SEREMBAN, 10 Jamadilakhir 1442H, Sabtu – Sudah setahun musibah coronavirus melanda dunia, namun harapan untuk menyaksikan wabak ini segera hilang di muka bumi masih belum menampakkan sinar.

Kes positif COVID-19 di Malaysia juga tidak susut dan masyarakat pula seolah-olah sudah keletihan dengan kehidupan norma baharu sehingga culas pematuhan prosedur operasi standard (SOP).

Mungkinkah mereka sudah berasa kebal terhadap jangkitan, atau sudah terlalu ‘penat’ sehingga tidak endah lagi dengan SOP?

Pengarah Perubatan Klinik Pakar Kesihatan Universiti Sains Islam Malaysia (USIM), Prof Madya Dr Mohd Radzniwan A Rashid, berkata, ‘kelesuan pandemik’ mungkin menjadi antara faktor menyumbang kepada pengabaian dan sikap tidak acuh individu terhadap pematuhan SOP bagi membendung penularan pandemik COVID-19.

“Kelesuan berkenaan didorong oleh beberapa fasa pelaksanaan Perintah Kawalan Pergerakan (PKP) yang dilaksanakan kerajaan sejak Mac tahun lalu.

” Jika kita melihat kepada PKP pertama dahulu, rakyat rata-rata bersemangat dan bersama-sama berganding bahu dengan kerajaan bagi membendung penularan COVID-19 dan kita berjaya melandaikan keluk kes jangkitan COVID.

“Namun sejak September tahun lalu ditambah dengan kebenaran merentas negeri serta Pilihan Raya Negeri (PRN) Sabah, kes positif COVID-19 kian bertambah. Ini membuatkan rakyat mula letih dan berfikir bila pandemik ini akan berakhir,” katanya kepada Bernama baru-baru ini.

Pada 16 Januari lalu, Malaysia pertama kali merekodkan kes harian tertinggi iaitu 4,029 kes sejak pandemik itu melanda negara. Sehingga semalam, kes kebolehjangkitan direkodkan adalah 42,814 kes manakala jumlah kematian akibat wabak itu sebanyak 660.

Pada suatu ketika Malaysia berjaya melandaikan keluk jangkitan namun trend angka kes jangkitan tempatan saban hari kini menunjukkan situasi menggerunkan menuntut persoalan – apa yang tidak kena dengan strategi kita mencegah penularan koronavirus yang boleh membawa maut ini?

Mengupas persoalan, pensyarah perubatan di Fakulti Sains Perubatan dan Kesihatan USIM itu berkata, kelemahan kawalan kendiri adalah faktor utama menyumbang kepada peningkatan kes jangkitan tempatan.

“Sekarang ini, ada mengikut SOP dan ada yang tidak. Mengapa? Ini adalah kerana ‘kelesuan pandemik’ yang menyebabkan mereka leka dan tidak berwaspada meskipun saban hari kerap diingatkan supaya menjaga penjarakan fizikal, kerap membasuh tangan dan memakai pelitup muka.

Meskipun diakui video-video menggerunkan memaparkan keadaan individu dijangkiti tersebar luas di media sosial ketika PKP pertama, banyak membantu meningkatkan kesedaran awam mengenai bahaya COVID-19, namun kini ia tidak lagi memberi kesan.

Dr Mohd Radzniwan berkata, peningkatan kes positif kebelakangan ini antara lain berpunca daripada kelekaan masyarakat mengenai bahaya COVID-19, berbanding ketika awal pandemik.

Katanya, semasa peringkat awal PKP dilaksanakan secara ketat pada Mac tahun lalu, rakyat tertunggu-tunggu perkembangan situasi semasa COVID-19, selain mendapat maklumat dan video yang diperoleh di media sosial sehingga mencetuskan rasa bimbang untuk keluar.

“Namun kini kerana berasa selesa dengan persekitaran semasa, ada yang beranggapan mereka sentiasa selamat dan tidak akan dijangkiti, mereka alpa. Kegusaran kita adalah kita tidak tahu siapa yang positif memandangkan ada tidak bergejala… ini harus kita bimbangkan,” katanya.

Pakar Perunding Kanan Psikiatri Universiti Malaya (UM), Prof Madya Dr Amer Siddiq Amer Nordin yang senada dengan Dr Mohd Radzniwan bersetuju faktor ‘kepenatan’ orang ramai mematuhi SOP, selain ada pihak tertentu yang tidak menunjukkan pematuhan SOP menyebabkan wujud sikap tidak acuh dalam kalangan masyarakat.

Menjawab persoalan seakan wujud undang-undang berbeza antara rakyat dan pemimpin, Naib Presiden Kongres Persatuan Akademik Malaysia (MAAC), Prof Dr Ridhuan Tee Abdullah berkata, rakyat perlu bijak dan tidak terikut dengan sikap yang tidak boleh dicontohi. -Bernama


Jangan cemas lihat pesawat TUDM terbang rendah

BANGI, 23 Safar 1444H, Isnin – Orang ramai dinasihatkan untuk tidak cemas dan risau sekiranya melihat pesawat Tentera Udara Diraja Malaysia (TUDM) serta Angkatan Tentera Malaysia (ATM) terbang rendah sepanjang minggu ini.

Ini kerana, aset-aset dari ATM akan melaksanakan latihan penerbangan rendah dan penerbangan taktikal bermula 21 hingga 26 September ini, membabitkan sekitar Pangkalan Udara Kuantan serta ruang udara Pahang.

Bahagian Perhubungan Awam TUDM dalam kenyataan memaklumkan, TUDM telah dipertanggungjawabkan sebagai penganjur acara perbarisan bersempena sambutan Hari Angkatan Tentera Malaysia Ke-89 pada 26 September ini di Pangkalan Udara Kuantan.

“Sempena sambutan ini, Angkatan Tentera Malaysia (ATM) akan melaksanakan latihan demontrasi keupayaan yang akan melibatkan aset-aset udara dari perkhidmatan Tentera Darat Malaysia, Tentera Laut Diraja Malaysia dan Tentera Udara Diraja Malaysia.

“Sehubungan dengan itu, orang ramai adalah dinasihatkan agar tidak cemas dan risau sekiranya melihat pesawat-pesawat TUDM dan ATM terbang rendah atau mendengar bunyi letupan semasa latihan dan hari sebenar demontrasi keupayaan ini dilaksanakan,” katanya.


Berita PKPD di beberapa negeri lanjut adalah palsu: MKN

KUALA LUMPUR, 17 Rabiulakhir 1442H, Khamis – Majlis Keselamatan Negara (MKN) menafikan telah mengeluarkan kenyataan Perintah Kawalan Pergerakan Diperketatkan (PKPD) dilanjutkan di beberapa negeri seperti yang tular di media sosial hari ini.

Menurut MKN, berita yang tular di media sosial menyebut PKPD di Selangor, Sabah, Labuan, Wilayah Persekutuan Kuala Lumpur, Wilayah Persekutuan Putrajaya, Perak, Terengganu dan Pulau Pinang akan dilanjutkan bermula 6 Dis 2020 hingga 3 Jan 2021.

“Ini adalah berita palsu. Jangan sebar berita yang mengelirukan. Tidak pasti, jangan kongsi,” menurut MKN dalam laman Facebook rasmi agensi itu. – Bernama


Rumah Siswa inisiatif untuk pelajar luar kampus: KPT

BANGI, 26 Safar 1444H, Rabu – Kementerian Pengajian Tinggi (KPT) telah melancarkan inisiatif Rumah Siswa pada tahun 2021 bagi memastikan kebajikan dan kesejahteraan pelajar luar kampus terpelihara.

Atas dasar KPTPrihatin, kementerian itu berkata, inisiatif berkenaan turut merangkumi penubuhan Unit Pengurusan Pelajar Luar Kampus (UPLK) di semua Universiti Awam (UA) dan pembangunan Portal Rumah Sewa Siswa (RSS).

Katanya, portal RSS yang boleh diakses melalui pautan rumahsiswa.mohe.gov.my berperanan menyediakan platform bagi memudahcarakan usaha pelajar mencari dan mendapatkan kediaman sewa di sekitar kampus.

“Tambahan, penyenaraian premis di dalam portal ini dilaksanakan oleh pegawai UA sendiri yang bertanggungjawab meneliti dan memastikan kediaman yang dikenalpasti adalah kondusif bagi penginapan pelajar dari aspek kadar sewaan, fasiliti yang disediakan dan keselamatan lokaliti premis.

“Sehingga 19 September 2022, seramai lebih 29,000 orang pelajar dari seluruh negara telah berdaftar bagi pencarian rumah sewa menerusi portal RSS,” katanya dalam kenyataan, hari ini.

Pada masa sama, KPT juga akan terus memantau pentadbiran portal RSS bagi memastikan lebih banyak premis untuk penyewaan tersenarai dengan kadar mampu milik bagi memenuhi keperluan menginap di luar kampus terutamanya bagi persediaan kemasukan Semester Akademik 1 Tahun 2022/2023 nanti.

Kementerian itu turut menyarankan pihak UA menerusi UPLK supaya terus menyantuni pelajar yang berkeperluan mendapatkan penginapan di luar kampus agar sebarang cabaran yang dihadapi mereka dapat sentiasa dibantu serta dipermudahkan.

“Pelajar juga dinasihatkan sentiasa berhubung dengan pihak UPLK di UA masing-masing bagi mendapatkan khidmat nasihat dalam pencarian rumah, hal ehwal kontrak sewaan dan perundingan yang berkaitan.

“KPT dengan kerjasama Majlis Perumahan Universiti-Universiti Malaysia (MAPUM) juga meneliti ketersediaan kapasiti penginapan pelajar di dalam dan luar kampus bagi mengoptimumkan keperluan pelajar yang semakin meningkat,” katanya.

Katanya, KPT terus komited agar pelajar luar kampus sentiasa mendapat kediaman yang selamat, mampu milik dan kondusif menerusi capaian yang mudah serta pantas selari dengan aspirasi menjamin kesejahteraan pelajar di institusi pendidikan tinggi.

Sebelum ini, tular di media sosial mengenai keluhan penuntut Universiti Teknologi Mara (UiTM) yang sukar mendapatkan rumah sewa berhampiran di kawasan kampus di Shah Alam, Selangor.

Memetik media tempatan, rata-rata mereka meluahkan kekecewaan apabila pemilik rumah meletakkan deposit sehingga RM9,000, dan ada juga mendakwa penuntut tidak dibenarkan meninjau rumah sewa selagi tidak membayar wang deposit.


Gangguan air di Kuala Selangor, bekalan disalur berperingkat pagi ini

KUALA LUMPUR, 12 Muharram 1444H, Rabu – Bekalan air di 188 kawasan di daerah Hulu Selangor yang mengalami gangguan air sejak semalam berikutan kerja-kerja penambahbaikan dan penyenggaraan aset di loji rawatan air (LRA) Sungai Rasa, mula disalurkan sejak 8 pagi tadi.

Ketua Komunikasi Korporat Air Selangor Elina Baseri berkata bekalan air diagihkan secara berperingkat apabila sistem agihan bekalan air distabilkan dan dijangka pulih sepenuhnya 8 pagi esok.

Katanya, kerja-kerja penambahbaikan dan penyenggaraan aset di LRA Sungai Rasa mengalami kelewatan akibat isu teknikal bagaimanapun telah siap dilaksanakan 5:30 pagi tadi.

“Air Selangor memohon maaf atas kesulitan dialami pengguna dan akan berusaha bagi memastikan proses pemulihan bekalan di 188 kawasan yang terjejas berjalan dengan lancar,” katanya dalam kenyataan hari ini.

Air Selangor akan terus menggerakkan lori tangki air ke kawasan terjejas dengan memberikan keutamaan kepada premis-premis kritikal seperti hospital, klinik, pusat dialisis dan upacara pengebumian, katanya.

Maklumat berhubung gangguan bekalan air berjadual ini dari semasa ke semasa boleh disemak menerusi aplikasi Air Selangor, Facebook, Instagram dan Twitter atau hubungi Air Selangor di talian 15300. – Bernama